Шота Арвеладзе: "Мен Луи ван Галдан дарвозабонсиз ўйнашни сўрадим" (5-қисм)\n20 июнь, 2020, 00:01\n- Ҳамкорлигингиз нимадан бошланган?\n- Мен ухлаб қолиб, биринчи машғулотга келолмадим. Танқид ва жаримага тайёр эдим. У “Калла пишдими?” деб сўради. У шунақа мураббий. Менга “Баъзан ҳордиқ машғулотдан яхши. Чарчадингми дам олиш керак”, - дерди.\n- Ван Галнинг АЗ майдонига сунъий чим ётқизиш таклифига қандай муносабат билдирдингиз?\nМенга синтетика ёқмайди. Унақа майдонда ўйнагандан кейин бўғинлар, белим оғрийди. Ван Гал билан пресс-конференцияда ўтирганимни эслайман. У сунъий қопламанинг ижобий томонларини бирма-бир санаб кетди. Мен ўрнимдан туриб: “Футболчилар ҳам гапирсин, ахир ўйнайдиган биз-ку”, - дедим.\n- Сиз нега ван Галга “Эксельсиор” билан дарвозабонсиз ўйнашни таклиф қилгансиз?\nҲамма дарвозабонлар жароҳат олганди. Асосий жамоадагиси ҳам, иккинчи таркибдагиси ҳам. Ҳафта давомида дарвозабонларсиз шуғулландик. Посбонларни ўрнини ирландиялик бақувват йигит Стейнссон ва мен эгаллардик. Ўйинда дарвозани Стейнссон қўриқлайдиган бўлди. Кейин 19 ёшли футболчилар таркибидан битта дарвозабон олиб келишди.\nМен ван Галдан дарвозабонсиз ўйнашни сўрадим. Эртага ҳамма биз ҳақимизда бонг уради, дедим. У бу рақибга нисбатан ҳурматсизлик, дея кўнмади.\nДарвозани 18 ёшли болакайга топшириб биз 5:0 ҳисобида ғалаба қозондик. Бу ўйинни ҳамма унутворди. Агар биз дарвозабонсиз ўйнаганимиз ҳозиргача эслаб юришарди.\n- “Эксельсиор” билан бошқа ўйинни ҳам кўп эслайсиз...\n- Ҳа, 2006 йилда “Эксильсиор” қуйи лигага равона бўлаётган эди. Биз уларни енгсак, чемпион бўлардик. Лекин, дарвозабонга қизиқ карточка ва пенальти... Биз ютқаздик. Кейинги йил мен ван Галга ассистент бўлди ва биз чемпионликни қўлга киритдик. Бизда Дембеле, Ари, де Зеув, Эл-Хамдауи ўйнарди. Мен АЗ лойиҳасида иштирок этганимдан мамнунман. Ҳозир у ерда ажойиб академия ва кўплаб талантли ёшлар бор.\n- Сиз АЗдаги ўйин ва мураббийлик орасида бир йил “Леванте”да бўлдингиз. Нималар эсда қолди?\n- Иккита операция туфайли мен бир нечта учрашувда майдонга тушдим холос. Фаолиятимни “Бернабеу”да якунладим. Чиройли бўлди. Ҳозиргача Педро Леон билан дўстмиз, у кейин “Реал”га ўтган. Шунингдек, “Леванте”да ҳимоячи бўлган дўстим Луис Рубиалес ҳозир Испания футбол федерация президенти.\n- Вахтанг Кикабидзе сизга қанақа қариндош бўлади?\nОнам томондан қариндош. Унинг фильмларини ёқтираман. “Куйинма”, “Мимино”. Режиссёр Гия Данелия, бастакор Кия Канчели, актёрлар Кикабидзе, Леонов, Мкртчян ажойиб. Ҳақиқатан зўр. “Мимино”дан кўп нарса ўрганса бўлади.\nЯнги йил олдидан Буба Константинович Тошкентга концертга келди. Гап йўқ. 82 ёшида, 6 йилдан бери диализда. Шунга қарамай, икки соат концерт берди.\n- Сиз “Кайсериспор”ни бошқарганингизда ёрдамчиликка Герард ван дер Лемни чақирдингиз. У ван Гал билан ишлаб, “Аякс”ни чемпион қилишган. Нимаси билан эсда қолди?\n- Зўр одам. Мен у билан “Аякс”нинг собиқ мураббийи ва ҳозир “Пахтакор”да менга ёрдам бераётган Ласло Ямбор орқали алоқа қилдим. Мен ван дер Лемга: “Бу менинг дастлабки мустақил ишим. Менга катта ёрдамчи керак. У томирида грузин қони жўш ураётган одамга “Овозинги ўчир, ўтир ва эшит” дея олиши керак”, - дедим. Биз яхши ишладик, бешинчи ўринни эгаллаб, “Кайсериспор”ни УЕФА кубогига олиб чиқдик. Ван дер Лем оилавий шароити туфайли Голландияга қайтди, мен эса “Қосимпошо”га ўтиб кетдим.\n- Сиз бу жамоада 2013 йилда узоқ вақт иккинчи ўринда бордингиз. Кейин нега ортга чекиндинглар?\nКичик клубларга Туркиянинг грандлари билан курашиш жуда қийин. Лекин ўзаро учрашувларда биз уларнинг деярли барчасини мағлуб этдик. Мен клуб прездентига: “Биз биринчи ўриндамиз!”, - дедим”. “Қанақасига?”, - деб ҳайрон бўлди. “Биз “Галатасарой”, “Фенербаҳче”, “Бешиктош” ва “Трабзонспор”дан кейин биринчимиз!”, - дегандим.\n- “Қосимпошо”дан кетишингиз ғалати бўлди. Охирги ўйинда нима бўлганди?\n“Коньяспор” дарвозабони йиқилди, унинг жамоадошлари тўхтаб, тўпни майдон чиқариб юборишни сўради, лекин бизнинг Райан Донк қирқ метрдан дарвозага зарба йўллади. Мухлислар жумбушга келди. Мен шогирдларга бу адолатсизлик эканини айтиб, “Коньяспор”га гол ўтказиб беришни сўрадим. Йигирма дақиқадан кейин дарвозамизга пенальти белгилашди. Тўп ҳимоячимиз Сарининг қўлига жарима майдончасининг ташқарисида теккан эди. Мен уларнинг мураббийига қарадим, у менга ўзича шундай тушунтирди: “Биз лигани тарк этяпмизку”. Ўйиндан кейин мағлубият учун масъулиятни ўз бўйнимга олдим, клуб президенти кетишимни сўради. Мен у билан ҳали ҳам дўстман.\n- Клубларингиздан бирини тиббиёт марказининг раҳбари бошқарган экан. Айтишларича, у сизга тинимсиз маслаҳат берган.\n- Менга эмас, ўйинчиларга. “Ундай тепма, нега бунақа тепасан?”. Мен ундан: “Сен гинекологга ҳам маслаҳат берасанми? Хирурггачи?”, - деб сўрадим. “Йўқ”, деди. “Унда нега футболчиларга жаримани қандай тепишни ўргатмоқчи бўляпсан?”, - дедим.\n- Сиз келгандан кейин “Пахтакор”га мухлислар ташрифи ошдими?\n- Албатта. Ҳозир 20 мингга яқин мухлис келяпти. Осиё чемпионлар лигасида 30 минг одам стадионни тўлдиряпти. Яқин келажакда Осиёдаги энг зўр стадионлардан бирини очамиз. Мухлислар сони янада ошади. Менга “Пахтакор” раҳбарлари футбол билан яшаётгани, бошқаларнинг ҳам фикрини инобатга олаётгани ва мураббий қийинчиликка дуч келса доимо ёрдамга тайёрлиги ёқмоқда.\n- Тошкентга кўчиб ўтгандан кейин ўзбек ошхонасини грузинларникидан устун қўйдингиз. Айнан қайси таом ёқди?\n- Менга ҳаммаси ёқади. Шунчалар ёққанидан энди камида беш килога озишим керак.


Коммунал тўловлар бўйича кимларга имтиёзлар берилишини...\n27.05.2018 14:33 0 3014\nАдлия вазирлигининг «Ҳуқуқий ахборот» канали коммунал тўловлар бўйича имтиёзлар кимларга берилишини эслатди.\n2003 йилнинг 27 мартда қабул қилинган Президент фармонига асосан 2003 йилнинг 1 апрелидан бошлаб уй-жой-коммунал хизматлар ҳақини тўлаш бўйича қонунчилик асосида бериладиган имтиёзлар ўрнига энг кам иш ҳақи ҳисобидан табақалаштирилган миқдорларда ойлик компенсация пул тўловлари жорий этилган.\nУнга кўра, уй-жой-коммунал хизматлар ҳақини тўлаш бўйича компенсация пул тўловларининг механизми тўғрисидаги низомга асосан компенсация тўловлари қуйидагиларга берилади:\n— 1941 — 1945 йиллардаги уруш ногиронлари ва қатнашчиларига тенглаштирилган шахслар;\n— ўзгалар парваришига муҳтож ёлғиз пенсионерлар;\n— Совет Иттифоқи Қаҳрамонлари, Социалистик Меҳнат Қаҳрамонлари ва «Слава» орденининг учала даражаси билан мукофотланган шахслар;\n— фашист концлагерларининг собиқ вояга етмаган маҳбуслари;\n— Ленинград шаҳри қамали даврида ишлаган фуқаролар;\n— кўриш қобилияти бўйича I гуруҳ ногиронлари;\n— Чернобиль ҳалокати оқибатида жабрланган фуқаролар;\n— ядро полигонлари ва бошқа радиация-ядро объектларида ҳарбий хизматни ўтаган пенсия ёшидаги шахслар.\nимтиёз коммунал тўловлар\nТаълим 28/02, 12:48


Тил – миллат кўзгусидир » "Kattaqo'rgon haqiqati" газетаси\nMadaniyat 12-окт, 09:43 44 0\n(Ўзбекистон Республикасининг Конституцияси, 4-модда).\nЎзбекистон Республикаси Президенти Шавкат Мирзиёевнинг Бирлашган Миллатлар Ташкилоти Бош Ассамблеясининг 75-сессиясида сўзлаган нутқи тарихий воқеа бўлди. Муҳтарам Президентимизнинг ушбу чиқишининг тарихий аҳамияти шундан иборатки, БМТ тарихида илк маротаба мустақил Ўзбекистон раҳбари ўзбек тилида нутқ сўзлади. Ўзбек тилида сўзланган бу нутқ нафақат 34 миллионлик Ўзбекистон аҳлини, балки дунёдаги кўплаб мамлакатларда яшовчи ўзбекларни ҳам чин маънода ғурурлантирди.\n1989 йил 21 октябрда "Давлат тили ҳақида"ги қонун қабул қилинди. Мана 31 йилдирки бу санани тил байрами сифатида нишонлаб келамиз. Сана яқинлашган сари телевидение, радиода кўрсатув ва эшиттиришлар, газета-журналларда мақолалар берилиб, тадбирлар ўтказамиз. Кейин яна бир йил жимиб кетамиз. Натижада турли тадбиркорлик корхоналари ва кўплаб жой номлари, панно ва рекламалари давлат тилига, адабий тил нормаларига мутлақо амал қилмаган ҳолда чиқаверади. Корхонасига истаганча чет тилидаги номларни қўйиб олишади. Бунга топономик номлаш комиссияси ҳам эътибор бермайди. Бундай номларни Пайшанба, Кадан ва ҳатто қишлоқларда ҳам учратиш мумкин.\nШу ўринда ўзбек тилининг пайдо бўлиши ва адабий тил хусусида тўхталиб ўтишни лозим топдик. Ҳозирги ўзбек адабий тили эски ўзбек адабий тилининг давоми бўлиб, ўзбек тилининг асрлар давомида ишланган ва ҳозирги талабга мос бўлган шаклидир. Кишилик жамиятида дастлабки алоқа воситаси фақат оғзаки нутқ формасида бўлган. Жамият тараққиётининг кейинги босқичларида ўсиб бораётган иқтисодий ва маданий талаблар эҳтиёжи натижасида ёзув майдонга келган. Ёзувнинг пайдо бўлиши эса адабий тилнинг пайдо бўлишига сабаб бўлади. Тилнинг маълум нормаларга киритилган, маълум қоидаларга бўйсундирилган кўриниши адабий тил деб юритилади. Адабий тилнинг икки формаси (ёзма ва оғзаки) бўлиб, ёзма формаси график воситаларга асосланади. Яъни, тўғри ёзишга оид қоида ва нормаларни орфография (имло) белгилаб беради. Хўш, жой номларини қўйишда ҳамма ҳам адабий тил нормаларига риоя қиляптими? Афсуски, кўп жой номларини ёзишда адабий тил нормаларига риоя қилинмаяпти.\nҲукумат қарори билан (592-сон, 28.09.2020 й.) Ўзбекистон Республикасининг фуқаролигига қабул қилишда чет давлат фуқароси ёки фуқаролиги бўлмаган шахс томонидан давлат тилини билиш даражасини аниқлаш тартиби тўғрисидаги низом тасдиқланиши айни муддао бўлди. Энди Ўзбекистон фуқароси бўлиши учун давлат тилини билиш шарт. Тўғри-да, Ўзбекистон фуқароси бўлсанг-у давлат тилини билмасанг, сен қандай қилиб шу давлат фуқаросиман деб айта оласан.\nЎзАнинг ижтимоий тармоқда берган "Йўқолиш хавфи нуқтаи назаридан жаҳондаги тиллар таснифланади" мақоласида шундай ёзилган:"Тиллар яшаб қолиши учун унда гаплашилиши, узилиш бўлмаслиги муҳим. Дунё тараққиёти кўплаб тилларнинг йўқолиб кетишига сабабчи бўлгани ҳам маълум. Масалан, энг сўнгги вакили дунёдан ўтиши билан Аляскадаги эяк тили мангуга йўқолгани айтилади ва яқин йилларда сўзлашувчиларининг сони 2 мингдан кам бўлган 1 минг 492 та тилни шундай тақдир кутиб тургани таъкидланади... Ўлик тил-тил соҳиблари йўқолган далматин, сойот, убих каби тиллар бор.\nКўриниб турибдики, жаҳон тилларининг мавқеи ва нуфузини белгилашда уларнинг бугунги мураккаб глобаллашув жараёнларида жамиятда ва халқаро майдонда тутган ўрни асосий мезон қилиб олинган. Масалан, инглиз, немис, француз, араб, рус тиллари БМТнинг ишчи тиллари саналади, дунё миқёсида олиб бориладиган ёзишмалар, мажлислар, мулоқотларда расман шу тиллардан бири танланади.\nШунга кўра, уларнинг қўлланишида авлодлар ўртасида узилишлар бўлмаган, аксинча, илм-фан, техника соҳаларидаги вазифалари кенгайиб бормоқда. Бундай шарафга ўзбек тили ҳам лойиқ тиллардан саналади. Ҳеч ким тилингизни ривожлантириб берай, демайди.\nЎзбек тилининг тараққий этиши, кенг ёйилиши, ўз нуфузига эга бўлишига шу ерда истиқомат қилаётган, биринчи галда шу тилда сўзлашадиган, шу тилда она сўзини айтиб улғайган, отасининг ўгитларини тинглаган инсонларнинг юрт ва Ватан олдидаги шарафли бурчидир.\nАгар она тилимизга эътиборсизлик билан қарасак,уни йўқотамиз.Ўзбекистон халқ шоири А.Орипов "Она тилимга" номли шеърида шундай ёзади:\nОна тилим сен, борсан, шаксиз\nШоир айтганидек "тўти", яъни бошқа тилларда гапирадиган бўлиб қолмаслик учун ўзбек тилини асраб-авайлаб, келажак авлодга етказишимиз керак. Она тилимизга юксак эътибор ва ҳурмат билан қарамоғимиз лозим. Ҳазрат Алишер Навоий "Тилга эътибор-элга эътибор" деб бежиз ёзмаган. Юртдошларимизнинг, айниқса, ёшларнинг сўзлашувига қулоқ солсангиз кўпроқ русча ёки инглизча сўзларни аралаштириб гапираётганини гувоҳи бўласиз. Бу билан улар гўё ўзларини маданиятли қилиб кўрсатмоқчи бўлишади-ю, аслида маданиятсизлигини намоён қилиб қўйишади. Тил миллат кўзгуси. Уни истаганча бузиб талаффуз қилишга ёки хато ёзишга ҳеч кимнинг ҳаққи йўқ.


Барча хоккейга! Тошкентда "Ҳумо"нинг уй ўйинлари серияси бошланмоқда! / Olamsport.com\nБарча хоккейга! Тошкентда "Ҳумо"нинг уй ўйинлари серияси бошланмоқда!\nТошкентда ўтказилган Шарқий ўйинлар сериясида "Ҳумо" 6 имкониятдан 4 очко тўплаганди.\nЖамоамиз "КРС-БСУ"га қарши ўйинда четлатиш ва икки киши кам бўлиб қолганидан сўнг сўнгги дақиқаларида имкониятни бой берганди. Пойтахтимизда "Ценг Тоу"га қарши ўйиндан сўнг жамоа Хитойга йўл олди ва ўша жамоаларга қарши ўйинлар ўтказди. Сафарга жамоанинг марказий ҳужумчиси Артём Воронин жароҳат сабаб бормаганди.\nХитойда эса жамоанинг уч нафар етакчиси - Евгений Григоренко, Иван Яценко ва Михаил Анисин жароҳат сабаб ўйнай олмади. Шундай бўлсада, хоккейчиларимизнинг ҳаракатчанлиги ва дарвозабонимиз Роман Смирягиннинг жонкуярлиги, ҳимоячи Всеволод Сорокиннинг сафга қайтиши ўз самарасини кўрсатди.\nИккинчи ўйинда эса ҳимоячимиз Алексей Пепеляев сафга қайтди ва бу албатта ўз фойдасини берди. Учинчи ўйинда эса Григоренконинг қайтиши ҳам "Ҳумо"га ёрдам бермади. Жамоамиз мавсумда иккинчи маротаба рақиб дарвозасини ишғол эта олмади.\nДекабрь ойида ўтказиладиган йирик уй ўйинлари серияси жамоамиз учун катта аҳамиятга эга. "Ҳумо Арена"га декабрь ойида жамоамизнинг плей-офф йўлланмаси учун асосий рақобатчилари меҳмон сифатида ташриф буюришади.\n1 декабрь куни "Дизел"га қарши ўйинда Пензадаги йирик мағлубият учун реванш олиши лозим.\n3 декабрда эса ВХЛ етакчиларидан бири "Лада"га қарши ўйин. Тольяттидаги ўйин осон бўлмаганди ва ғолиб буллитлар сериясида аниқланганди. Тошкентда ҳам катта эҳтимол билан шу сценарий такрорланади.\n5 декабрда ЦСК ВВС билан ўйин ва бу ҳам Самарадаги мағлубият аламини олиш учун имконияти бор.\n10-11 декабрь кунлари Москванинг "Звезда"си меҳмон бўлади. Жамоа ЦСКАнинг фарм-клуби ҳисобланади. Тошкентликлар мазкур ўйинларда Москвадаги мағлубият тасодиф эканликларини исботлашлари керак бўлади.\n14-15 декабрда эса Москванинг "Спартак" жамоаси фарм-клуби "Химик"ка қарши ўйин бўлади.\nЎйинлар бошланиш вақтлари:\n(якшанба кунги ўйинлар соат 17:00, қолган кунлари эса 19:30да бошланади)\n1 декабрь: "Ҳумо" - "Дизель" (Пенза, Россия) (17:00)\n3 декабрь: "Ҳумо" - "Лада" (Тольятти, Россия) (19:30)\n5 декабрь: "Ҳумо" - ЦСК ВВС (Самара, Россия) (19:30)\n10 декабрь: "Ҳумо" - "Звезда" (Москва, Россия) (19:30)\n11 декабрь: "Ҳумо" - "Звезда" (Москва, Россия) (19:30)\n14 декабрь: "Ҳумо" - "Химик" (Воскресенск, Россия) (17:00)\n15 декабрь: "Ҳумо" - "Химик" (Воскресенск, Россия) (17:00).\nБарча мухлисларимизни "Ҳумо Арена"да кутиб қоламиз. Шоу, танловлар ва албатта юқори савиядаги хоккейни ўтказиб юборманг!


16 апрел 2021, Тошкент вақти: 23:15\nЖўрабек Султонов ва Жасурбек Рустамов\nХоразм вилояти Ҳазорасп туманида яшовчи 24 ёшли Жасурбек Рустамов ва Жўрабек Султонов айни туман прокуратура ва ИИБ ходимларини 2014 йилда уларни “аёвсиз” қийноққа солганликда айблаб чиқди.\nХоразмлик йигитларнинг иддао қилишича, бир гуруҳ прокуратура ва ИИБ ходимлари қотилликка иқрор бўлишга мажбурлаб, уларнинг қўл-оёқларини синдириб ташлаганлар.\n2015 йил 26 январида Жиноят ишлари бўйича Хоразм вилояти суди Жасурбек Рустамов ва Жўрабек Султоновни 2014 йилнинг 27 июлидан 28 июлига ўтар кечаси Ҳазорасп тумани Питнак шаҳарчасида Аброр Худойбергановни ўлдирганликда айбдор деб топиб, 16 йилга озодликдан маҳрум этган.\nЖасурбек Рустамов ва Жўрабек Султонов 4,5 йил қамоқ муддатини ўтагач, тўла оқланиб озодликка чиққан.\nХоразмлик йигитлар орадан салкам беш йил ўтиб уларни қотилликка иқрор бўлишга мажбурлаган ва қийноқларга солган ИИБ ходимларини жавобгарликка тортишни талаб қилмоқда.\nАммо Ҳазорасп ИИБ уларнинг қийноққа тутилгани ҳақидаги иддаоларни рад этмоқда.\nОзодликка тақдим этилган Жиноят ишлари бўйича Хоразм вилояти судининг ҳал қилув қароридан аниқланишича, 2014 йилнинг 27 дан 28 июлга ўтар кечаси Питнак шаҳарчасининг “Жуманиёз бобо” фермер хўжалиги ҳудудида Аброр Худойберганов ўлдирилиб, ҳодиса жойига кўмиб кетилган.\nБу жиноятни содир этганликда айбланиб, 1 августда Санжар Искандаров ва Барно Рўзибоева исмли шахслар қўлга олинади.\nШу орада оёққа тургизилган ички ишлар ходимлари марҳумнинг маҳалладошларини бирма-бир сўроққа чақира бошлайди.\nЖасурбек Рустамов қўлга олинишидан бир кун ўтиб – 2014 йилнинг 11 август куни, ички ишлар бўлимига Жўрабек Султонов сўроққа олиб келинади.\nХоразм вилояти Ҳазорасп тумани Обод маҳалласидан Озодликка мурожаат қилган Жасурбек Рустамов ва Жўрабек Султонов сўзларига кўра, ички ишлар ходимлари уларни «мутлақо алоқаси йўқ» жиноятга иқрор бўлишган мажбурлаганлар.\nЖасурбек Рустамовнинг иддао қилишича, Ҳазорасп тумани прокуратураси ва ИИБ бир гуруҳ ходимлари (исм ва фамилиялари Озодликка маълум) унинг оёқ ва қўлларини синдириб ташлаганлар:\n- 2014 йилнинг 10 августида Хоразм вилоят Ҳазорасп тумани прокуратура терговчиси А. Н, туман ИИБ ходимлари И.Ч, Р.С, Б. Т, Х. Асрор, Питнак шаҳар ИИБ ходимлари А. И ва С. Клар Ҳазорасп ички ишлар бўлимига олиб бориб, нима учунлигини айтмасдан уриб, дубинка билан қўлимни синдиришяпти. Оёғимни босиб турган Т. исмли ходим оёғимни ҳушимдан кетганимни кўриб, синдираяпти. Менинг уйдагиларим ИИБ биноси олдига бориб сўраганда “Ўғлингизни ярим соатда қўйворамиз!”, деяпти. Улар менинг бақир-чақиримни эшитиб қолган, - деб эслайди Жасурбек.\nЖасурбек Рустамовнинг оёғи ва қўллари сингани рентген суратлари\nУнинг қўшимча қилишича, ИИБ ходимлари уни шифохонага олиб бормасдан, яна бир сутка бўлинма ҳибсхонасида сақлаганлар.\n- Мени совиб қолган қўл-оёғимни кўриб, бу аҳволда уйга қўйворишга қўрқиб, улар “милицияни сўкди” деган баҳона билан жиноятларини яшириш мақсадида 15 суткага қамаяпти. Улар мен милицияхонага келган машинамни ҳам қамаб қўйган. Аппеляция қилиб, 15 кундан кейин келиб адвокатим СНБ орқали милиция бошлиғига қўнғироқ қилса, милиция ходимлари қотилликни содир этган Санжар Искандаров ва Барно Рўзибоевани “қотилликни Жасур Рустамов содир этди”, деб уриб ёздириб олган, - дейди Жасурбек Рустамов.\nЖиноий шериги сифатида айбланган Жўрабек Султонов ҳам айни ИИБ ва прокуратура ходимлари унинг қовурғасини синдирганини иддао қилди:\n- Қотилликни бўйнингга оласан деб ўша ерда уришди. Мен бўйнимга олмадим. Лекин суд кейин 16 йил берворди. 4 йилу 4 ой ўтирдим. Ҳазорасп тумани милиция хонасида Ч., А., Н., С.лар уришган. Бизлардан олдин маҳалладан бошқаларни ҳам олиб келишган. У ўлдирилган боланинг акаси милицияда ишлар экан. Ўлдирган одам ҳам 17 йилга, Барно 13 йилга қамалди, лекин «қотилликни мен содир этганман» деб айтиб келганига қарамасдан, биз Жасур билан бирга 16 йилдан олдик. Жасурни қўл оёғи – мени қовурғам синганини улар шу тарзда яширишди, деди Жўрабек.\nУ ҳам тергов бошидаёқ терговчилар қотилликни содир этган шахслар томонидан ўзига қарши қийноқлар остида кўрсатма олганини тасдиқлади.\nПрезидентга мурожаат ва озодлик\nҲукм ортидан Жўрабек ва Жасурбекнинг оналари янги сайланган президент Шавкат Мирзиёевга видеомурожаат билан чиқади ва ўғиллари устидан чиқарилган ҳукмни қайта кўриб чиқишни сўрайди.\n(Жасурбек Рустамов ва Жўрабек Султоновларнинг оналари мурожаати)\nМурожаат ортидан бир нечта аппеляцион мажлислар бўлиб ўтади ва ниҳоят Қорақалпоғистон Республикаси Олий Судининг 2018 йил 11 декабрдаги қарори билан икковлон оқланиб, озодликка чиқарилади.\nЖўрабек Султонов педагогика коллежини битира олмагани боис тайинли жойга ишга қабул қилинмаётгани ва қийноқлар ҳамда қамоқхонадаги аҳвол туфайли даволанишга мажбур эканини билдирди.\nХоразмлик йигитлар яқинлари уларнинг “ноҳақ айбланиб, 4 йилу 4 ой қамоқда ўтиргани ва сурункали асаб касаллигига чалингани ва шу йиллар давомида етказилган моддий-маънавий зарарни қоплаш учун” 300 млн сўмни ҳукуматдан ундириб беришни сўраган.\nАммо Боғот туман Фуқаролик ишлари бўйича суди уларнинг моддий-маънавий зарарини 40 млн сўм қилиб белгилаб берган.\nОзодликнинг Ҳазорасп туман милиция бўлимига бу масалада қилган мурожаатига ўзини Қурбонов деб таништирган навбатчи Жўрабек ва Жасурбек иддаоларини инкор қилишга уринди:\n- Менинг хабарим йўқ ва бунақа ҳолат бўлмаган! – дея гапни қисқа қилди милиция ходими.\nНавбатчи Ҳазорасп туман милиция бошлиғи муовини Жасур Мадалиевга мурожаат қилишни сўради.\nБироқ навбатчи ходим берган рақамлар бўйича Жасур Мадалиевдан изоҳ олишнинг имкони бўлмади.\nҲазорасп туман прокуратураси ва Хоразм вилоят прокуратурасида ҳазорасплик йигитларнинг айбловлари юзасидан расмий мурожаатнома юборишни тавсия қилишди.\nҲозирда Россияда меҳнат муҳожирлагида юрган Жасурбек Рустамов ҳар бир айтган сўзи учун ҳар қандай расмий идора олдида жавоб беришга тайёр эканини ҳам қўшимча қилди.\n- Мени ҳаётим синди, тўғриси. Вилоят прокуратурасида тиз чўктириб тепганларни қонун олдида жавоб беришларига сизлардан ёрдам сўраяпман. Президент бизни тингласинлар! Мен мурожаат қилмаган жойим қолмади. Оёғимни синдирган Б. Т пора билан тушиб, ишдан ҳайдалиб кетган. Қолган ҳаммаси ишлаб юрибди, деди адолат талаб қилган Жасурбек.\nПрезидент Шавкат Мирзиёев ҳам мамлакат Конституцияси қабул қилинганининг 25 йиллигига бағишлаб, 2017 йил декабрда ўтказилган маросимдаги маърузасида суд-тергов давомида қийноқ қўллаш ҳолатларига алоҳида эътибор қаратган эди.\nЎшанда Мирзиёев милиция ва хавфсизлик тизимларидаги қийноқларни назарда тутиб: "Қийноқ қўллашга ўрганган кўнгил ўлганда қолади", деган эди.\n30 ноябрда Шавкат Мирзиёев қийноқ ва ноқонуний йўллар билан олинган кўрсатмалардан далил сифатида фойдаланишни тақиқловчи фармонни имзолаган эди.\nЎзбекистонда 2003 йилда "Қийноқларга қарши кураш миллий дастури" ҳам қабул қилинган.\nМарҳум президент Ислом Каримов 2012 йилда қийноқларни тақиқловчи махсус қонунни имзолаганди.


06:22 / 23.12.2017 | Мira | 4969\nАссалому алайкум! Бир яқин танишимнинг бошига шундай турмуш савдоси тушганки, баъзан ҳар кун шу ҳаёт билан яшаб бўлмайди дeган фикр айланади. Турмуш ўртоғингдан ажраш дeб маслахат бeргим кeлади. Танишимнинг умр йўлдоши жоҳил бир кимса, баъзан уни ҳатто ўз ота-онасиникига чиқармайди, кeрак бўлган кийим ёки поябзалини олиб бeрмайди, уриб сўкиб хўрлайди, анчадан бeри қимор ўйнайди. Хатто бу ишни қилманг, уволи фарзандларимизга уради дeб айтса “сизларни бу пул билан боққаним йўқ” дeбди. Ҳар қандай насихатларга, ота-онасининг дўқ пўписаларига қулоқ солмаяпти. Танишим ҳам рухан эзилиб асабий бўлиб боряпти, у “хатто баъзан дунё кўзимга кўринмай қоляпти” дeйди. Ихлос билан Қуръон ўқишни бошлаган экан, эри : «аввал бу иш амалда бўлсин, ўзинг аввал шунга яраша бўл» дeб, хатто уни илм олиш учун қўшнисиникигаям чиқармай қўйибди. Лeкин ўзини Худойим жазолаётганини сeзмаяпти, йилдан йилга бойияпти, на закот бeради ва на тонналаб олётган дeҳқончилигидан ушр бeради, на хайр садақа қилади. «Закот бeринг, садақа қилиш кeрак, қимор ўйнаманг» дeб ялинган танишимга қулоқ солмайди, фақат ўзининг айтганини қилдиришни, уни хўрлаб азоблашни тўхтатмаяпти. Азиз устозлар, бундай вазиятда танишим нима қилсин? Унинг икки фарзанди бор, фарзандлари харом пул билан боқиляпти дeб ўйлаётгани, уларнинг кeлажагидан, ўғли ҳозирдан отасига ўхшаб борётгани (ўша оиладаги мухит ва онанинг сўзларига қулоқ солмаслик каби уқтиришлар туфайли) ва танишимнинг рухий зўриқиши ва қатор бошқа сабаблар туфайли унга ажрашгин дeб маслахат бeрсам бўладими? Бир оилани барбод қилгим кeлмаяпти, лeкин унинг ахволини кўрсам ачинаман ва эзиламан. Маслахат бeринглар.\nВа алайкум ассалом! Сабр қилиб турмушини сақлаб қолишга ҳаракат қилсин. Биз ҳолатни билмаганимиз учун, ажрашишни тавсия қилмаймиз. Нима бўлса ҳам никоҳда бўлгани ва фарзандларини отасиз тарбия қилмагани яхши. Эри масаласида эса, кўпроқ дуо қилиш лозим. Аллоҳ таоло “Бақара” сурасида марҳамат қилади:\nالطَّلاَقُ مَرَّتَانِ فَإِمْسَاكٌ بِمَعْرُوفٍ أَوْ تَسْرِيحٌ بِإِحْسَانٍ وَلاَ يَحِلُّ لَكُمْ أَن تَأْخُذُواْ مِمَّا آتَيْتُمُوهُنَّ شَيْئًا إِلاَّ أَن يَخَافَا أَلاَّ يُقِيمَا حُدُودَ اللّهِ فَإِنْ خِفْتُمْ أَلاَّ يُقِيمَا حُدُودَ اللّهِ فَلاَ جُنَاحَ عَلَيْهِمَا فِيمَا افْتَدَتْ بِهِ تِلْكَ حُدُودُ اللّهِ فَلاَ تَعْتَدُوهَا وَمَن يَتَعَدَّ حُدُودَ اللّهِ فَأُوْلَئِكَ هُمُ الظَّالِمُونَ۝\n229. Талоқ икки мартадир. Сўнгра яхшиликча ушлаб қолиш ёки яхшиликча қўйиб юбориш. Уларга берган нарсангиздан бирор нарсани олиш сизга ҳалол бўлмас, икковлари Аллоҳнинг чегараларида тура олмасликдан қўрқсалар, мустасно. Бас, агар икковларининг Аллоҳнинг чегараларида тура олмасликларидан қўрқсангиз, хотин берган эвазда икковларига гуноҳ йўқдир. Ушбулар Аллоҳнинг чегараларидир. Бас, уларни бузманг. Ва ким Аллоҳнинг чегараларини бузса, бас, ўшалар, ана ўшалар золимлардир. Яна қайтиб ярашиб, оилавий турмушни қайтадан бошлаб кетиш мумкин бўлган талоқ икки марта бўлади: «Талоқ икки мартадир». Яъни бир марта талоқ қилса, қайта ярашса бўлади, иккинчи марта талоқ қилса, яна ярашса бўлади. Ундан кейин яна талоқ қилса, ярашиб бўлмайди. Бундан олдинги оятда талоқ қилинган аёлни уч қуръу кутишга берилган амрдан кўзланган мақсадларнинг бири ҳам шу. Бу муддат ичида эркак ўз ишига пушаймон бўлиб, ярашишни истаса, марҳамат, аёли кутиб турибди, ярашиб олсин, оила бузилмасин. Мабодо иккинчи марта яна шундай ҳолат юзага келиб қолса, майли, инсончилик, яна ярашсин. Аммо шунча ишлардан кейин яна бир бор талоқ қилса, бу эркак субутсиз одам экани маълум бўлади. Унга хотинни ўйин қилишга йўл қўйилмайди, бечора аёлни азоблашнинг олди олинади ва қайта ярашишга рухсат берилмайди. Бунинг ҳукми келгуси оятда баён қилинади. Бу ерда эса иккинчи талоқдан «Сўнгра яхшиликча ушлаб қолиш ёки яхшиликча қўйиб юбориш» тавсия қилинмоқда. Исломда ҳар бир нарсани яхшилик билан қилиш шиори бор. Талоқ, ажрашиш – хунук иш, кўнгилсиз ҳодиса, лекин Қуръони Карим шуни ҳам яхшилик билан ҳал этишни амр қиляпти. Уруш-жанжалсиз, яхшилик билан ажраб кетиш кераклигини тушунтиряпти. Жуда иложи топилмаса, шундай қилинади. Аслида эса, оятда айтилганидек, «яхшиликча ушлаб қолиш»га, оилани бузмасликка ҳаракат қилиш керак. Талоқ сонининг бундай чеклаб қўйилиши ҳам аслида аёлларнинг ҳақ-ҳуқуқларини ҳимоя қилиш учундир. Исломдан аввал талоқнинг чегараси йўқ эди. Эр киши хотинини хоҳлаганча талоқ қилиб, хоҳлаганича қайтариб олаверарди. Баъзи табиати бузуқ кишилар бу ҳолатдан аёлларни азоблаш, уларнинг ҳуқуқларини поймол қилиш йўлида фойдаланар эдилар. Бир куни асли мадиналик ансорий кишилардан бири хотинидан аччиғи чиқиб: – Аллоҳга қасамки, сени ўзим билан ҳам олмайман, ажрашмайман ҳам! – дебди. Аёл: – Қандай қилиб? – деб сўрабди. Эркак: – Аввал талоқ қиламан, идданг тугай деганда, қайтариб оламан, сўнг яна талоқ қиламан, яна қайтариб оламан ва ҳоказо, – дебди. Бу гап Пайғамбар алайҳиссолату вассаломга етганда, Аллоҳ таоло «Талоқ икки мартадир» оятини нозил қилган экан. Шундан аниқ кўриниб турибдики, талоқнинг сонини чегаралаш аёлларнинг ҳаққини ҳимоя қилиш учун бўлган. Маълумки, оиланинг бузилиши турли келишмовчиликларни келтириб чиқаради. Жумладан, ажралиш пайтида эркакларнинг хаёлига келадиган дастлабки саволлардан бири – «Мен бу аёлга уйланиш чоғимда маҳрига мол-дунё берган эдим, энди ҳам хотиндан, ҳам мол-дунёдан ажраб қоламанми?» деган саволдир. Бу савол воқеъликда ҳам бўлиб туради. Бунга оятда: «Уларга берган нарсангиздан бирор нарсани олиш сизга ҳалол бўлмас» деган ҳукм билан жавоб берилган. Маҳрни эр ўзи рози бўлиб, соф кўнгилдан берган. У аёлнинг ҳаққи. Талоқни ҳам ўзи рози бўлиб қиляпти, уни ҳеч ким мажбурлаётгани йўқ. Аёл киши учун оиласининг бузилиши, эридан ажралиш катта мусибат, маҳрини ёки унинг бир қисмини олиб қолиш эса мусибат устига мусибат бўлар эди. Агар аёл эри билан туришни хоҳламай, ўз ихтиёри билан ажрашишни талаб қилса, унда истисно тариқасида, эр никоҳ пайтида хотинига берган маҳрини қайтариб олиши мумкин бўлади: «…икковлари Аллоҳнинг чегараларида тура олмасликдан қўрқсалар, мустасно». Яъни бундай ҳолда эр берган маҳрининг ҳаммасини ёки бир қисмини қайтариб олса бўлади. Аллоҳнинг чегараларида тура олмасликдан қўрқиш ҳолати хотин киши эри билан яшай олмайдиган даражага бориб, ўзи ажрашмоқчи бўлганида вужудга келади. Яъни ажрашишга ҳаракат хотин киши томонидан бўлади. Исломда аёл кишига ушбу ҳуқуқ берилган. «Бас, агар икковларининг Аллоҳнинг чегараларида тура олмасликларидан қўрқсангиз, хотин берган эвазда икковларига гуноҳ йўқдир». Яъни бу шундай ҳолатки, мабодо эр-хотин икковлари бирга яшашда давом этсалар, шариатнинг ҳукми бузилиб, гуноҳкор бўлишлари ҳавфи туғилади: хотин киши ажрашишни қаттиқ талаб қилмоқда. Шунда аёл ўз розилиги билан маҳрнинг ҳаммасини ёки бир қисмини қайтариб берса, икковларига гуноҳ бўлмайди. Бу иш шариатда «хулуъ» дейилади. Исломдаги биринчи хулуъ Собит ибн Қайс билан унинг хотини ўртасида бўлган. Имом Молик ибн Анас ўзларининг «Муватто» номли китобларида ривоят қиладиларки, Ҳабиба бинти Саҳл Ансорий Собит ибн Қайс ибн Ғаммосга турмушга чиққан эди. Расулуллоҳ соллаллоҳу алайҳи васаллам бир куни тонг чоғида ташқарига чиқсалар, қоронғида Ҳабиба бинти Саҳл турган экан. – Бу аёл ким? – дедилар. У: – Мен Ҳабиба бинти Саҳлман, мен билан Собит ибн Қайс бирга яшай олмайдиганга ўхшаймиз, – деди. Унинг эри Собит ибн Қайс келганида, Набий алайҳиссалом: – Мана бу Ҳабиба бинти Саҳл Аллоҳнинг хоҳлаганича айтадиган гапини айтди, – дедилар. Шунда Ҳабиба: – Эй Аллоҳнинг Расули, ҳамма берган нарсаси менда турибди, – деди. Расулуллоҳ алайҳиссалом Собитга: – Ундан берган нарсаларингни ол, – дедилар. Худди шу ҳодисанинг тафсилотини тўлдирган бошқа ривоятлардан билиб оламизки, жумладан, Ҳабиба бинти Саҳл Расулуллоҳ алайҳиссаломга: – Мен уни динида ёки хулқида айблай олмайман, лекин Исломда куфр келтиришдан қўрқаман, – деган. (Яъни эр ҳақидаги диний амрларни бажара олмай, гуноҳкор бўлишдан қўрқаман). У яна: – Пардани кўтариб қарасам, бир гуруҳ одамлар билан келаётган экан, назар солсам, у ҳаммасидан қора ва пакана экан. Энг хунуги ҳам шунинг ўзи экан, – деган. Шунда эри: – Эй Аллоҳнинг Расули, мен унга энг яхши молим, – боғимни берган эдим, агар менга боғимни қайтариб берса, майли, – деган. Набий алайҳиссалом Ҳабибага: – Нима дейсан? – деганлар. У эса: – Хоҳласа, зиёда ҳам бераман, – деган. Шунда Расулуллоҳ уларнинг орасини ажратиб қўйганлар. Оилавий ишларда талашиб-тортишиш, турли ихтилофли ҳолатлар кўплаб учраб турганлигидан оятнинг охирида Аллоҳдан қўрқиш – тақво қилиш қайта-қайта такрорланади. «Бас, уларни бузманг. Ва ким Аллоҳнинг чегараларини бузса, бас, ўшалар, ана ўшалар золимлардир». Хулуъ – аёлларнинг ўз ҳуқуқларини ҳимоя қилишлари учун очиб берилган яхши йўлдир. Баъзи тушунмаган кишиларнинг «Исломда аёлларнинг ажрашишга ҳақлари йўқ», дейишлари ноўрин экани шундан кўриниб турибди. Аёл кишининг эри билан турмуши давом этишига кўзи етмай қолса, қозига арз қилиб, хулуъ билан ажрашиб кетса бўлаверади. Ушбу ҳолатларни Ҳазрати Умар даврларида бўлиб ўтган бир ҳодиса ҳам тасдиқлайди. Ҳазрати Умарнинг олдиларига эрига қарши чиққан бир хотинни олиб келишибди. У зот аёлни ахлат тўпланган уйга қамаб қўйишни буюрибдилар. Вақти келиб, аёлни опкелтирибдилар ва: – Ҳолинг қалай? – деб сўрабдилар. Аёл бўлса: – Эрга текканимдан буён фақат сиз қамаб қўйган куни роҳат қилдим, – дебди. Ҳазрати Умар аёлнинг эрига қараб: – Унинг исирғасини олиб бўлса ҳам, хулуъ қил, – деган эканлар. Энди икки марта талоқдан кейин ярашиб, бирга яшаб юрган эр ўз хотинини учинчи марта талоқ қилса, нима бўлиши ҳақида сўз кетади. ("Тафсири Ҳилол" китобидан). Валлоҳу аълам!\nИмоми Аъзамнинг намози\nНамозлари қолиб кетмоқда\nТалоқ ва идда масаласида, жуда зарур\nФарзанднини жахл устида оқ қилдим дейиши\nЎғилга атаб қўй сўйиш\nАбортнинг гуноҳи кимга\nКелиннинг оёғини ювиш?\nАёлимдан онам қизғонмоқда\nҚурбонлик гўштини тўйга ишлатиш\nҚайнисинглимни талоғи хақида\nТалоқ билан қўрқитиш


Muslimaat.uz (Расмий саҳифаси) | Group on OK | Join, read, and chat on OK!\nMuslimaat.uz (Расмий саҳифаси)\nNews FeedTopics 256Photos 284Videos 7Participants 1 424\nТАҚДИРИМГА ТАЪСИР ЭТГАН ПРОФИЛ (3-якунловчи қисм)\nМен сизга мақоланинг учинчи қисмини етказаётган бир пайтимда аллақачон ижтимоий тармоқдаги профилимни, яъни саҳифамни ёпиб бўлганман. Кимгадир айтган ўз сўзларим ўзимга ҳам таъсир қилганидан ниҳоятда хурсандман. Мақоланинг 2-қисмида берган ваъдамга мувофиқ сизга суҳбатимизнинг сўнгги қисмини етказмоқдаман. Аввалги қисмларни ўқимаганлар учун қисқа эслатма: бу суҳбат онлайн тарзда, ижтимоий тармоқларнинг бирида бўлиб ўтган. Айнан шу суҳбат сабабли бир эмас, бир неча юртдошларимиз (жумладан ўзи #XorisMunzir\nТАҚДИРИМГА ТАЪСИР ҚИЛГАН ПРОФИЛЬ (2- қисм)\nРоса ҳаракат қилдим. Лекин профилимни ёпишга негадир қўлим бормади. Бир кўнглим ахир ўзим шуни тушуниб турибманку, ўз вақтимни ўзим ўғирлайманми, беҳудага сарфлайманми десам, бир томондан жуда керакли инсонлар билан алоқаларим йўқолиб кетадими, бир биримизга шунча фойдали нарсаларни улашиб тургандик-а, дейман. Ўзимни текшириб кўриш учун фикрларимни қоғозга туширишга ҳаракат қиламан. Балки бу сўзларни ҳам кимгадир жўнатарман… Мақолани ўқиш: http://muslimaat.uz/taqdirimga-tasir-qilgan-profil-2-qi\nТАҚДИРИМГА ТАЪСИР ЭТГАН ПРОФИЛЬ (I-қисм)\nОдатга кўра ишларимни тез – тез тугатдим-у, нималардан қолиб кетдим экан, деб интернет тугмачасини босдим. Агар шу ерга кириб чиқмасам, нимамнидир йўқотгандек бўламан. Гўё ер юзида оламшумул гаплар бўляптию, мен бу ерда ҳаммасидан бехабар ўтирибман. Шунинг учунми, бўлмади деганда ҳар соатда бир марта интернетга кириб чиқаман. Мана ҳозир ҳам бир соатни зўрға тугатиб, яна севимли Виртуал масканимдаман! Ие, мактуб келибдику. Бу бир муслима синглимиздан экан. Одатда икки киши ўртасидаги суҳбат омона\nМусулмон аёл полиция зобити...!\nКанаданинг Эдмон шаҳри Ички Ишлар Бошқармаси АҚШлик мусулмон аёлга полиция офицери лавозимини таклиф қилди. Сабаби ўзининг туғилиб ўсган АҚШнинг Огайо штатида ишлаши учун ҳижобини ечиш шарти кўйилган эди. Al-Arabiyaнинг Columbus Dispatch нашриёти маълумотларига асосланиб хабар беришича, Эдмон полиция маҳкамасининг зобитлари Исмахон Иссе (Ismahan Isse)нинг мушкул аҳволи ҳақида интернетдан билиб қолишган. Сал олдин Канаданинг бу шаҳри полиция маҳкамасида муслималар учун, ҳижоб эътиборга олинга #MuslimaatUz\nБолаларга муомала: Расулуллоҳдан ўн ибрат..!\nАллоҳ таоло Қуръони каримда Расулуллоҳ ﷺ ни «Ва албатта, сен улкан хулқдасан», деб мақтади (Қалам сураси, 4). Дарҳақиқат, Расулуллоҳ ﷺ нинг хулқ-атворларида ҳар бир мўмин учун жуда ҳам гўзал ибратлар бордир. Ҳаётларида Расулуллоҳ ﷺ ни атиги бир ёки икки марта кўрган саҳобалар ҳам, шу муборак учрашув давомида Расулуллоҳ ﷺ ни бир нарса қилаёт пайтларида кўрган бўлсалар, мана шу амални ҳаётларининг охиригача маҳкам ушлаб, бажариб келганлар. Бу ишни ўзларига амр бўлгани учун эмас, балки Расулуллоҳ #MuslimaatUz\nДунёдаги энг катта Қуръон Эронда чоп этилди..!\nЭронннг Машҳад шаҳрида муқаддас Қуръон Каримнинг 2,5х1,75 метр лик янги нусхаси устидаги ишларни якунлашди. Бу нусханинг вазни 3,5 тоннадир. Муқаддас матн 650 бетга жойлаштирилган. Матн ишларини эронлик ҳаттот Али Акбар Кучони ўз шогирдлари билан бирга бажарган. Ҳар бир бет 15 сатрдан иборатдир. Биринчи ва охирги сатрлар насх услубида, қолган сатрлар эса сулс услубида ёзилган. Мусҳафни тайёрлаш ишлари етти йилни талаб қилди. Бугунги кунда Қуръон мусҳафининг бу нусхаси ҳажми жиҳатидан Афғонистон #MuslimaatUz\nҚирғизистонда янги ҳалол дам олиш маскани ишга туширилади...!\nҚирғизистоннинг энг катта кўли Иссиқ-Кўлда янги дам олиш маскани ишга тушади. Ҳалол дам олиш масканининг бош директори Дониёр Исоқов изоҳ беради: «Мамлакатимизда ҳали ҳалол-туризм мавжуд бўлмагани сабабли бу йўналиш соҳамиздаги янгилик бўлади». Масканда шаръий озиқ-овқат ва овқатланиш меёрлари эътиборга олинган бўлади. Шунингдек ҳар бир хонада Қуръон ҳамда жойнамоз ҳам бўлади. Масканда спиртли ичимликларни ичиш ман қилинади. Ҳамда масканда аёл ва эркаклар учун алоҳида чўмилиш жойлари ҳам мавжуд #MuslimaatUz\nИкки аёл тақдири..!\nИккинчи хотин. Бу сўзлар худди чақмоқдек қулоқларим остида янгради. «Иккинчи хотинни нима қилади? Наҳотки энди олдингидек мени ёктирмаётган бўлса? Ҳеч қачон! Ҳеч қачон у хотинни қабул қилмайман! Агар иккинчи хотинни хоҳласангиз майли, аммо мен уйдан кетаман». Бу сўзларни бир неча йиллар олдин, эрим иккинчи хотинга уйланмоқчи эканлигини айтганида гапирган эдим. У аёлнинг 4 нафар фарзанди бор ва ажрашганига ҳам кўп бўлмаган экан. Эримнинг гапларига кўра у аёл жуда қийин аҳволда колган, пули йўқ, #MuslimaatUz\nИслом ва фан..!\nБританиялик арабшунос олим, Эдинбург Университетининг фахрий профессори Уотт Монтгомери (1909-2006) гувоҳлик беришича: «Муҳаммад соллаллоҳу алайҳи васаллам ўзининг эътиқоди йўлида ҳар қандай озорларга бардош бериш учун тайёр эди. Йулбошчи ўлароқ, у вазмин ва барқарор хулқга эга бўлган. Инсонларга юқори баҳо бериб, уларни ҳурмат қилган. Эришган ютуқлари унинг буюклигига далилдир. Шахсииятининг улуғлиги унинг ишини ҳам муваффақиятини таъминлайди. Эътиқоди туфайли барча хўрликларга сабр қилишга тай #MuslimaatUz\nMuslimaat.uz сайтининг расмий саҳифаси. Фейсбукдаги расмий саҳифамиз. https://www.facebook.com/pages/Muslimaatuz/107060009367365?fref=ts\nУзбекистан, Tashkent, Uzbekistan\nॡﺟﺞॡ мирзо ॐะ\nAHLISUNNA.UZ (Расмий гуруҳ)\n30 471 participant\n21 672 participants\n10 060 participants


Дзюдочиларимиз Олимпиада рейтингида юқорилади — Sof.uz\nДзюдочиларимиз Олимпиада рейтингида юқорилади\n30.03 22:37 459 Спорт\nДзюдо бўйича Тбилиси шаҳрида ўтган “Катта дубулға” турниридан сўнг Халқаро дзюдо федерацияси янгиланган Олимпиада рейтингини эълон қилди.\nМазкур рейтингда бир қатор ёш полвонларимиз ўз ўринларини яхшилаб олди. Жумладан, Кемран Нуриллаев Тбилисидаги мусобақада кумуш медални қўлга киритганидан сўнг рейтингнинг 30-поғонасига кўтарилди. У навбатдаги мусобақада яна муваффақият қозониб, жадвалда бир поғона юқориласа, ўз вазн тоифасида лицензион ҳудуддан жой олади. Шунингдек, мазкур мусобақа ғолиби Сардор Нуриллаев 2 поғона кўтарилиб, 12-ўриндан жой олди.\nҚуйида Олимпиада йўлланма зонасида ўрин эгаллаган дзюдочиларимиз билан танишасиз:\n– 60 килограмм вазн тоифасида:\n5(5). Шарофиддин Лутфиллаев (Ўзбекистон) – 5243 (йўлланма зонасида)\n24(24). Диёрбек Ўрозбоев – 2416 очко (йўлланма зонасида)\n– 66 килограмм вазн тоифасида:\n1. Ан Баул (Жанубий Корея) – 5891 очко\n12(14). Сардор Нуруллаев – 3966 очко (йўлланма зонасида)\n– 73 килограмм вазн тоифасида:\n7(6). Ҳикматиллоҳ Тўраев – 4244 очко (йўлланма зонасида)\n– 81 килограмм вазн тоифасида:\n7(7). Шарофиддин Болтабоев – 4681 (йўлланма зонасида)\n25(24). Камолиддин Расулов – 2332 (йўлланма зонасида)\n– 90 килограмм вазн тоифасида:\n14(14). Давлат Бобонов – 3945 очко (йўлланма зонасида)\n– 100 килограмм вазн тоифасида:\n16(16). Муҳаммадкарим Хуррамов – 3317 (йўлланма зонасида)\n+100 килограмм вазн тоифасида:\n18(17). Бекмурод Олтибоев – 3102 очко (йўлланма зонасида)\n– 52 килограмм вазн тоифасида:\n27(27). Диёра Келдиёрова – 2367 очко (қитъавий квота)\n– 70 килограмм вазн тоифасида:\n27(28). Гулноза Матниязова – 2752 очко (қитъавий квота)\nЭслатиб ўтамиз, ушбу жадвалда фақат Олимпиада рейтинги келтириб ўтилган бўлиб, унда етакчи ва унга энг яқин вакилларимиз кўрсатилган. Бир вазнда 2 ёки ундан ортиқ дзюдочи йўлланма зонасида бўлса, қайси спортчи Олимпиадага боришини Миллий олимпия қўмитаси ва мамлакатимиз дзюдо федерацияси танлайди. Олимпиада рейтингини йиғиш 2021 йилнинг 28 июнида якунланади.


Яхшибоев Украина грандларини кучайтиришга қодир!\n21 декабрь, 2020, 23:20\nТеглар:Жасур Яхшибоев | Шахтёр\nУнга муносиб жамоа керак!\n“Пахтакор” тарбияланувчиси Жасур Яхшибоев Беларусдаги фаолияти орқали мавсумнинг ҳақиқий кашфиёти бўлди.\nЛегионер сифатидаги илк мавсумида истеъдодли ҳужумкор футболчимиз Беларусь олий лигасида “Энергетик-БГУ” ва “Шахтёр” жамоалари шарафини ҳимоя қилди. Ҳар икки клубда ҳам етакчилик ва тўпурарлик қобилиятини намойиш қилган футболчимиз жамоавий ва шахсий ютуқларга эга бўлди.\nЖасурнинг энг катта ютуғи “Шахтёр” таркибида мамлакат чемпионалигини қўлга киритгани бўлди. Бундан ташқари, 16 та гол урган ҳамюртимиз тўпурарлар баҳсида иккинчи ўринни эгаллади. Чемпионат давомида 16 та гол ва олтита голли пас билан жами 22 очко жамғариб, олий лиганинг энг фойдали футболчиси номига ҳам сазовор бўлди.\nЭнг муҳими эса, у халқаро миқёсда футбол жамоатчилигига Жасур Яхшибоев деган истеъдодли ва истиқболли футболчи борлигини кўрсата олди.\nЖасур Яхшибоевни солигорскнинг “Шахтёр”га таклиф қилган собиқ бош мураббий Юрий Вернидуб Беларусь футболи ҳақида гапирар экан, Жасур Яхшибоев тўғрисида ҳам илиқ фикрларини билдириб ўтди.\n- Беларусда ишлаб, бу мамлакат футболининг савияси ошгани ва чемпионати кучайганига амин бўлдим. Кўпчилик Беларусь чемпионатига ўтганимни танқид қилиб, мени савияси паст мураббийга чиқариб қўйди. Тушунмаганим, улар менинг қай даражадаги мураббий эканимга қандай қилиб баҳо бера олгани бўлди. Аввало, қачон ва қаерда ишлашни мен ўзим ҳал қиламан. Мен оддий инсонман ва шу билан бирга мураббийман ҳам.\nМен Беларусь чемпионатини танлаб тўғри қилганман. Бу ерда чемпионлик кураши охирги турнирнинг сўнгги дақиқаларигача давом этгани фикримга далил бўла олади.\nБеларусь олий лигасида Украина чемпионатининг кучли олтилигидаги жамоалар билан рақобатлаша оладиган клублар бор. Бу БАТЭ, “Шахтёр”, “Динамо” Минск, “Динамо” Брест ва “Торпедо-БелАЗ”.\nШунингдек, бу ерга хорижлик футболчилар ҳам кела бошлади. Мен оз бўлса-да, зўр футболчи билан ишлашга муваффақ бўлдим. Бу ўзбекистонлик Жасур Яхшибоев. Ишонинг, Украинада бунақа форвардлар жуда кам. Агар у Украинага келса, юқори классдаги футболчи эканини кўрсата олади. Жасур Яхшибоев Украина грандлари – “Динамо” (Киев) ва “Шахтёр” (Донецк) жамоаларини кучайтиришга қодир. Жасур олиб келинса, чемпионатнинг кашфиётига айланиши аниқ, - деди ҳозир Молодованинг “Шериф” жамоасини бошқараётган украиналик мутахассис Юрий Вернидуб.\nЖасур Яхшибоев эса, чемпионлик ўйини якунланиши билан Солигорскнинг “Шахтёр” жамоасини сафини тарк этган. Футболчимиз жамоанинг тақдирлаш маросимида ҳам иштирок этмади. Жасур клуб етакчиларидан бири билан келиша олмай қолгани айтилган эди.\nШундай бўлса-да, Жасур Яхшибоевга Киевнинг “Динамо”сидан таклиф бўлгани ҳақида хабарлар тарқатилган. Маълумотларга қараганда, ёзда томонлар дастлабки музокараларни ўтказган, бироқ трансфер суммаси ва маош борасида келиша олмаган.\nКейинроқ, киевликлар Жасурни келаси йил ёзгача кузатиб бориши ва трансфер масаласи 2021 йилнинг ёзида ҳал этилиши ҳақида маълумотлар эълон қилинди.\nҲозирча, трансфер ҳуқуқи ўз агентларига тегишли экани айтилаётган Жасур Яхшибоев жамоасиз юрибди. Қишки трансферлар вақтида у ўзига янги жамоа топиши кутилмоқда. Унга мамлакатимиз ва хориж клубларидан таклифлар борлиги таъмин қилинмоқда.\nТЕЗКОР ХАБАР Икки легионеримиздан бири Европада илк совринга эга бўлади!\nТЕЗКОР ХАБАР Яхшибоев Польшада юлдузга айлана оладими?\nТЕЗКОР ХАБАР Европага йўл олган Жасур Яхшибоев чемпион жамоада ўйнайди!


ЎзА - Ўзбекистонга тарихий олтин медални тақдим этган Зафарбек Каримов жаҳон чемпионатининг энг яхши спортчиси, деб топилди\n10.08.2019 Чоп этиш версияси\nЎзбекистонга тарихий олтин медални тақдим этган Зафарбек Каримов жаҳон чемпионатининг энг яхши спортчиси, деб топилди\n7 август куни пойтахтимиздаги “Универсал” спорт саройида старт олган таэквондо WT бўйича кадетлар ўртасидаги жаҳон чемпионати бугун ўз ниҳоясига етди.\nТўрт кун давом этган мусобақада дунёнинг 70 га яқин мамлакатидан 850 нафарга яқин ёш таэквондочилар ғолиблик учун баҳс олиб боришди. Унда Ўзбекистон шарафини 20 нафар ўғил-қиз ҳимоя қилишди ва якунда улар биттадан олтин ҳамда бронза медалларини қўлга киритди.\nМусобақанинг дастлабки куни ҳамюртларимиз учун омадсиз келган бўлса, иккинчи кунги беллашувларда 33 килогача бўлган вазн тоифасида даянга чиққан Муҳаммадамин Алиев терма жамоамизга ушбу жаҳон чемпионатидаги илк медални тақдим этди.\nКечаги беллашувларда эса 41 килогача бўлган вазн тоифасида терма жамоамиз аъзоси Зафарбек Каримов барча рақибларини мағлуб этган ҳолда олтин медалга сазовор бўлди. Бу Ўзбекистон учун таэквондо WT спортида кадетлар ўртасидаги жаҳон чемпионатларида қўлга киритилган тарихий биринчи олтин медаль сифатида тарих зарварақларига муҳрланди.\nҚолаверса, бугун интиҳо топган мусобақа якунларига кўра Зафарбек Каримов ўғил болалар ўртасида жаҳон чемпионатининг энг яхши спортчиси, деб топилди.\nОлдинги жаҳон чемпионатларида ўзбекистонлик таэквондочилар кадетлар ўртасида жами 7та бронза медалига сазовор бўлишганди. Энди бизда ушбу спорт тури бўйича жаҳон чемпиони ҳам бор.\nБугунги мусобақалар якунида бир нечта йўналишлар бўйича ҳам ғолиблар аниқланди. Қуйида улар билан танишинг:\nЭнг яхши спортчи:\nЎғил болалар: Зафарбек Каримов (Ўзбекистон)\nҚизлар: Саназ Фазлабад (Эрон)\nЭнг яхши жамоа:\nЎғил болалар: Россия\nЎғил болалар жамоаси: Сергей Костаненко (Россия)\nҚизлар жамоаси: Аъзам Дорусти (Эрон)\nЭнг яхши ҳакам:\nЭркаклар: Денис Ким (Россия)\nАёллар: Ксения Левай (Сербия)\nШунингдек, жаҳон чемпионати якунига кўра “Фаол иштироки учун” номинациясида Австралия, “Жанговар руҳ” йўналишида эса Марокаш терма жамоалари ҳам ташкилотчилар томонидан муносиб тақдирланишди.


Парламентда “Банкротлик тўғрисида”ги қонун лойиҳаси қабул қилинди: бу кредитор ва қарздорларга нима беради?\n18:42 / 25.01.2017\n25 январь куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди. Бу ҳақда Ўзбекистон Республикаси Олий Мажлиси Қонунчилик палатасининг Ахборот хизмати хабар бермоқда.\nДепутатлар эътиборига “Банкротлик тўғрисида”ги Ўзбекистон Республикаси қонунига ўзгартишлар киритишни назарда тутувчи қонун лойиҳаси биринчи ўқишда тақдим этилди. Қайд этилганидек, ҳозирги вақтда банкротлик тўғрисидаги ишда келишмовчиликларни кўриб чиқиш натижалари юзасидан хўжалик судининг апелляция инстанцияси чиқарган қарорлар кассация ва назорат тартибида қайта кўриб чиқилмайди. Бу эса, ўз навбатида, кредиторлар ва қарздорларнинг юқори турувчи инстанцияларга судларнинг қарори устидан шикоят қилиш борасидаги ҳуқуқларини чеклайди. Ушбу қонун лойиҳасининг қабул қилиниши мазкур чекловни бартараф этиш имконини беради ҳамда кредитор ва қарздорларга ўз ҳуқуқ ва манфаатларини ҳимоя қилишда кўпроқ эркинлик беради. Муҳокамадан сўнг депутатлар қонун лойиҳаларини биринчи ўқишда қабул қилдилар.\nМажлисда парламент аъзолари Қонунчилик палатаси ваколатларига тааллуқли бошқа масалаларни ҳам кўриб чиқдилар.


Комил Алламжонов Саида Мирзиёевани Гулнора Каримова билан таққослашларига муносабат билдирди — Sof.uz\nЖАҲОН 199,493,626 179,996,290 4,247,051\n8.07 08:16 2297 Ўзбекистон\nМиллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов «BBC Uzbek» нашрига берган интервюсида Президентнинг тўнғич қизи Саида Мирзиёеванинг баъзи ташаббусларини Гулнора Каримованинг ғоялари ва лойиҳалари билан таққослашларига муносабат билдирди.\n«Биз бундай танқидларга жуда кўп дуч келамиз. Энди Гулнора Каримованинг ҳам қилмаган иши қолмаган экан-да. Нима ишга қўл урсак, ўша ишдан Гулнора Каримова ўтиб кетган бўлади, бир из қолдириб кетган бўлади. Гулнора Каримова бу ишларни қилди ёки бу ишни қилган экан, деб янги лойиҳалар пайдо бўлса, ўзимизни тиймаймиз», — дея унинг сўзларини келтирган «Газета.уз».\nКеча, 21:42 208 Ўзбекистон


Коронавирусга қарши курашда iPhone қандай ёрдам беради? - Terabayt.Uz\nКуни кеча Япониянинг Иокогама шаҳри порти олдида Princess Diamond кемаси карантин учун тўхтатиб қўйилди. Сабаби – ундаги 3700 нафар йўловчидан биттаси COVID-2019, яъни коронавирус юқтириб олгани аниқланган.\nЯпония Соғлиқни сақлаш вазирлиги кемада қамалда қолганларга смартфонлар етказиб бериш зарурлигини таъкидлаб туриб олди. Чунки йўловчилар бу ёқдаги шифокорлар билан мулоқотда бўла олишлари, мунтазам тарзда уларни ўз аҳволларидан хабардор қилиб ва тегишли тавсияларни олиб туришлари лозим эди.\nШу боисдан дастлаб лайнер йўловчиларига арзон Android-смартфонлар бермоқчи бўлишган, лекин аниқланишича, уларда Соғлиқни сақлаш вазирлигининг махсус иловаси яхши ишламас экан. Шу боисдан йўловчиларга икки мингдан ошиқ Apple смартфонлари – iPhone 6s моделидан етказиб беришган. Бунда кемада оилавий келганлар бир нечтаси битта смартфондан фойдаланишлари мумкин.\nАфсуски, айфонлар орқали масофадан туриб берилган тиббий тавсиялар кутилган натижани бермаган – 15 февраль куни лайнерда жами 285 кишига коронавирус юққанлиги маълум бўлган. Йўловчиларнинг 11 нафарига кемадан чиқиш учун рухсат берилган, аммо уларни ҳам қуруқликда карантинга олишган. Қолганларни қўйиб юборишмаган – гарчи касаллик белгилари очиқ намоён бўлмаса-да, уларга вирус юқмаганлигига ишонч ҳосил қилмаса бўлмайди.\nЎҚИНГ: Олимлар коронавирус юққан смартфонни дезинфекциялаш йўлларини айтишди!\n#Apple #Apple iPhone #Apple iPhone 6s #смартфонлар


Коронавирус юзасидан шайх Тақий Усмоний тавсиялари | Azon.uz - Ахборот-таҳлилий портал\n12516 07:30 19.03.2020\nЗамонамиз алломаси, фақиҳи, Покистон диёри собиқ бош қозиси, муфтий шайх Муҳаммад Тақий Усмоний ҳафизаҳуллоҳ айтадилар:\n“Кеча бир солиҳ киши телефондан менга алоқага чиқди. Мен у кишини танийман. Тушида кўп бора Расулуллоҳ соллаллоҳу алайҳи васалламни зиёрат қилиб туриши ҳақида хабарим бор эди. Айтишича, кечаси Расулуллоҳ соллаллоҳу алайҳи васалламни тушида кўрибди. Ул зот ҳозирги кунда ҳаммани ташвишга солаётган вабо ва бошқа барча ёмонликлардан сақланиш учун қуйидагиларни ўқишни тавсия қилибдилар:\n1. Фотиҳа сурасини 3 марта;\n2. Ихлос сурасиини 3 марта;\n3. Ҳасбуналлооҳу ва ниъмал вакийл (Бизга Аллоҳ таоло кифоядир ва Ул Зот энг яхши вакилдир) дуосини 313 марта.\nШайх Муҳаммад Тақий Усмоний ҳафизаҳуллоҳ туш кўрган кишининг гапини айтиб бўлиб шундай дедилар: “Тўғри, туш Қуръони карим ва ҳадиси шарифдай шаръий ҳужжат бўлмаса-да, бизга туш орқали бирор хушхабар келса, одатда унга амал қилиш фойдадан холи бўлмайди. Шунинг учун тушни кўрган биродаримиз барчага манфаатли бўлишини умид қилиб, мендан Расулуллоҳ соллаллоҳу алайҳи васалламнинг мазкур тавсияларини тарқатишимни илтимос қилди. Қайси бир мусулмон мазкур тавсияларни астойдил бажарса, Аллоҳ таоло уни бу коронавирус балосидан Ўз ҳифзида сақлашини умид қиламиз.\nАллоҳ таоло барчамизни паноҳида асрасин.\nШайх Муҳаммад Тақий Усмоний Махсус тавсиялар коронавирус Мақолалар\n1871 17:00 15.02.2020\n1800 16:20 14.02.2020\nМуфтий Тақий Усмоний ҳафизаҳуллоҳ: Ифторлик нега кечиктирилмайди? (Видео)\n2230 19:00 25.05.2019\nСолиҳ амалларни рамазон ойига қолдирмоқ\n907 15:00 06.05.2019\nМенинг муҳтарама онам\n1129 16:00 03.05.2019


НИҚОБЛАНГАН МАДАНИЯТ БАРЧАМИЗНИ ОГОҲ ВА ҲУШЁР БЎЛИШГА ЧОРЛАЙДИ — Zamaxshariy.uz\nБугунги кунда бутун дунёда ўз таъсир кучини асосан ёшларга ўтказишга уринаётган салбий бир куч борки, унга руҳшунослар “оммавий маданият” деган атамани беришган. Бу маданият ҳозирда инсоният ҳаётининг барча жабҳаларига жуда тез кириб бормоқда ва ўзини тарқатиш, кўз-кўз қилиш учун қулай маконни шакллантирмоқда. Унинг турли усуллари мавжудки, ҳозирги ёшларимиз билиб-билмасдан унинг домига тушиб, беихтиёр таъсир ўтказувчи воситасига айланиб қолишмоқда. Муҳтарам юртбошимиз бу ҳақда ҳаммамизни огоҳ этиб, шундай деган эдилар: “Табиийки, оммавий маданият деган ниқоб остида ахлоқий бузуқлик, зўравонлик, индивидуализм, эгоцентризм ғояларини тарқатиш, керак бўлса, шунинг ҳисобидан бойлик орттириш, бошқа халқларнинг неча минг йиллик анъана ва қадриятлари, турмуш тарзининг негизларига беписандлик, уларни йукотишга қаратилган хатарли таҳдидлар одамларни ташвишга солмай қўймайди”.\nИнтернет сайтларида ин қуриб олган “оммавий маданият” намоёндалари, уларнинг ғояларини тарқатувчи манфаатдор кимсалар замонавий технологиялар ёрдамида маълум маънода бизнинг кўп асрлик маданият ва қадриятларга эга бўлган миллатимиз ҳаётига ҳам соя ташламоқдалар. Уларнинг ёшларимизга таклиф қилаётган замонавийлик белгиси нималардан иборат? Уларнинг наздида ҳар қандай исрофгарчилик – бойлик белгиси, вафо ва садоқат каби азалий қадриятларимиз эса бор-йўғи эскилик сарқити эмиш. Оммавий маданият яна ёшларимизга шундай сабоқ беради: Ҳар қандай ҳаё ва ибога оид фазилатлар, аслида бу маданиятсизликмиш. Оила – шахс эркинлигини буғувчи занжир. Хиёнат эса озод севги ғалабаси эмиш. Улар ўзи учунгина яшашни, оила, фарзанд, ота-она учун қайғурмасликни таклиф қиладилар. Буни эса ота-боболаримиз ибораси билан айтганда, ўтакетган худбинлик деб атаймиз.\nДинимизда ва миллий қадриятларимизда ўзгаларга, айниқса, муҳтожларга меҳр-шафқат қўлини чўзиш, улар ҳолидан хабар олиш, кам-кўстларини тиклашда ёрдам кўрсатиш, саҳоватли бўлиш ғоят улуғланади. Динимизнинг муқаддас байрами – Ийди Қурбонда қурбонлик қилиш, ҳайит кунларида ижтимоий муҳтож кишиларга хайр-эҳсон кўрсатиш исломий фарз сифатида белгилаб қўйилган. Бу инсонпарварлик урф-одати ҳар биримизнинг қон-қонимизга сингиб кетган. Оддийгина ҳашарни олиб кўрайлик. Бунинг замирида ҳам бир-бировга ёрдам қўлини чўзиш, моддий ёки маънавий кўмаклашиш ғояси мужассам. Энди оммавий маданият ўз мақсадларидан келиб чиқиб таклиф қилаётган ғояга эътибор қаратинг: гўёки ҳар қандай саҳоват улар наздида ресурсларни мақсадсиз совуриш саналармиш. Инсоф қилиш, яъни савдо-сотиқ жараёнида савдолашиб, баҳони тушириб бериш имкониятларни бой беришдан иборат эмиш. Энг ачинарлиси, улар наздида бузуқи фоҳиша гўёки фариштамиш, яъни у фақатгина ҳирсли ходима саналармиш. Мана оммавий маданиятнинг таклиф қилаётган ғоялари.\nМинг афсуслар бўлсинким, ёт ғоялар, оммавий маданиятнинг ялтироқ қарашларига учган айрим элдошларимиз билиб-билмасдан уларнинг ялтироқ қарашларига учмоқда. Сўнгги пайтларда тўй-маърака ёки бошқа маросимлар туфайли юзага келган айрим ғалати одатларни ҳеч иккиланмасдан “оммавий маданият” турларига қўшиш мумкин. Масалан: янги туғилган чақалоқни туғруқхонадан дабдабали олиб чиқиш, тўй куни сон-саноқсиз, энг сўнгги русумдаги машиналар билан келин-куёвнинг сайрга чиқиши, дабдабали, ким ўзарга тўйлар ўтказиш, маҳобатли уйлар қуриш ва бошқа тўйгача ва тўйдан сўнг бўладиган одатларнинг замирида “оммавий маданият” ғояпарастлари таклиф қилаётган қарашлар мавжуд. Бизда эса фалончи шундай қилди, мен ундан камманми? Ёки бу урф-одатдан четда қолмай деган тушунча ва қарашлар бор. Айнан, ана шундай янгиликлардан ортда қолмаслик аслида “оммавий маданият”нинг одатий ҳаёт тарзимизга кириб келишига замин яратади. Ҳар қандай шундай одат эса яшовчан бўлади.\n“Оммавий маданият” замирида “цинизм” ғояси ётади. Бу эса беадаблик, лоқайдлик, уятсизлик, манманлик, ҳаёсизлик, қаҳри қаттиқлик, золимлик деганидир. Ўзини ниқоблаган бундай маданиятдан эҳтиёт бўлиш ҳар биримиздан огоҳликни ва ҳушёрликни йўқотмасликни талаб этади.\nPrevious Post:САХИЙЛИК-ШУКУРНИНГ АЛОМАТИДИР!\nNext Post:ВАТАНГА ХИЁНАТ – ЭНГ ОҒИР ГУНОҲ


ИнтерФУТБОЛ :: Легионерлар бўйича талаблар кучайтирилади...\nЛегионерлар бўйича талаблар кучайтирилади...\nЎзбекистон Профессионал футбол лигаси 2019 йилги мавсум ички чемпионатда рақобатни янада кучайтириш учун регламентнинг бир қатор бандларига ўзгартириш киритди. Унга кўра, 2019 йилги мавсумда Суперлига ва Про-лига «А» учун легионер футболчилар лимити 4+1 бўлади. Про-лига «B» жамоалари эса 2+1 кўринишида легионер футболчилар билан шартнома имзолашлари мумкин.\nШуни қайд этиш жоизки, ҳозирга қадар миллий чемпионатимизга клублар кўп ҳолларда савияси у қадар юқори бўлмаган легионерларни олиб келишган. Агар хориждан келадиган футболчи маҳаллий ўйинчилардан «бир бош» устун бўлмаса, маҳаллий футболчилар ундан нимадир ўрганишмаса, легионерлар учун лимитни шунчаки кўзбўямачилик учун тўлдиришдан нима наф? Профессионал футбол лигаси келаётган мавсумдан легионерлар савияси масаласига жиддий эътибор қаратишни мақсад қилиб, клублар раҳбарлари билан бўлган йиғилиш давомида уларнинг бу борадаги фикрлари билан қизиққанди. Бироқ ҳеч бир клуб ушбу масала юзасидан аниқ таклиф билан чиқмади. Профессионал футбол лигаси ишчи-гуруҳи янги мавсумдан бошлаб легионерлар учун қўйиладиган талабларни ишлаб чиқди. Мазкур талаблар амалга оширилишидан олдин футболимиз жамоатчилиги ва мухлисларнинг фикрини билиш лозим. Хўш, сизнингча, қуйидаги талаблар амалга татбиқ этилса, клублар бундан буён савиялироқ легионерлар билан шартнома имзолайдими?\n2019 йилги мавсумдан бошлаб клублар қизиқаётган легионер қуйидаги талабларга мос бўлиши лозим:\nУЕФА ассоциациялари клуб рейтингида дастлабки саккиз поғонада бораётган мамлакатлар юқори дивизионида иштирок этувчи клуб рўйхатидан ўтган ва шу лиганинг сўнгги мавсуми доирасидаги камида 2та учрашувда майдонга тушган футболчи;\nУЕФА ассоциациялари клуб рейтингида дастлабки саккиз поғонада бораётган мамлакатларнинг иккинчи рақамли дивизионида иштирок этувчи клуб рўйхатидан ўтган ва шу лиганинг сўнгги мавсуми доирасидаги камида 5та учрашувда майдонга тушган футболчи;\nУЕФА ассоциациялари клуб рейтингида дастлабки ўн беш поғонада бораётган мамлакатлар юқори дивизионида иштирок этувчи клуб рўйхатидан ўтган ва шу лиганинг сўнгги мавсуми доирасидаги камида 5та учрашувда майдонга тушган футболчи;\nУЕФА ассоциациялари клуб рейтингида дастлабки ўн икки поғонада бораётган мамлакатларнинг иккинчи рақамли дивизионида иштирок этувчи клуб рўйхатидан ўтган ва шу лиганинг сўнгги мавсуми доирасидаги камида 15та учрашувда майдонга тушган 30 ёшдан ошмаган футболчи;\nУЕФА ассоциациялари клуб рейтингида дастлабки йигирма поғонада бораётган мамлакатлар юқори дивизионида иштирок этувчи клуб рўйхатидан ўтган ва шу лиганинг сўнгги мавсуми доирасидаги камида 10та учрашувда майдонга тушиб, уларнинг ҳеч бўлмаганда 60 дақиқасида тўп сурган 30 ёшдан ошмаган футболчи;\nУЕФА ассоциациялари клуб рейтингида дастлабки ўттиз поғонада бораётган мамлакатлар юқори дивизионида иштирок этувчи ҳамда сўнгги мавсумни кучли тўртликда якунлаган клуб рўйхатидан ўтган ва шу лига доирасидаги камида 20та учрашувда майдонга тушган 30 ёшдан ошмаган футболчи;\nУЕФА ассоциациялари рейтингида кўрсатилган мамлакатлар миллий терма жамоасининг 2018 йилги мавсумдаги камида 5та учрашувида 60 дақиқадан кўпроқ ўйнаган ҳамда 30 ёшдан ошмаган футболчи;\nУЕФА ассоциациялари рейтингида кўрсатилган дастлабки саккиз мамлакат миллий терма жамоаси сафида камида 40та учрашувда иштирок этган ва 35 ёшдан катта бўлмаган футболчи;\nУЕФА таснифидаги U19 ва ундан юқори бўлган терма жамоалар иштирокидаги мусобақаларда дастлабки тўрт ўринни қўлга киритган мамлакат термаси сафида бўлган ҳамда ўша мусобақадаги ўйинларнинг тенг ярмида майдонга тушган 23 ёшдан ошмаган футболчи.\nОФК ассоциациялари клуб рейтингида дастлабки етти поғонада бораётган мамлакатлар юқори дивизионида иштирок этувчи клуб сафида сўнгги чемпионат ўйинларининг ярмидан кўпида майдонга тушган ва 30 ёшдан ошмаган футболчи;\nОФК рейтингида дастлабки етти поғонада бораётган мамлакатлар миллий терма жамоаси сафида камида 15та учрашувни асосий таркибда ўтказган ва шу ўйинларда 60 дақиқадан кўпроқ ўйнаган футболчи;\nОФК рейтингида қайд этилган мамлакатлар миллий терма жамоаси сафида камида 20та учрашувни асосий таркибда ўтказган ва шу ўйинларда 60 дақиқадан кўпроқ ўйнаган, 2018 йил давомида эса терма шарафини камида 3та ўйинда ҳимоя қилган 30 ёшдан ошмаган футболчи.\nБразилия, Аргентина, Уругвай, Парагвай, Чили, Колумбия, Мексика ва АҚШ каби мамлакатлар юқори дивизионида иштирок этувчи клуб рўйхатидан ўтган ва шу лиганинг сўнгги мавсуми доирасидаги камида 5та учрашувда майдонга тушган футболчи;\nБразилия, Аргентина, Уругвай, Парагвай, Чили, Колумбия ва Мексика каби мамлакатларнинг иккинчи рақамли дивизионида иштирок этувчи клуб рўйхатидан ўтган ва шу лиганинг сўнгги мавсуми доирасидаги камида 10та учрашувни 60 дақиқадан кўпроқ ўтказган 30 ёшдан ошмаган футболчи;\nМексика ҳамда CONMEBOLга тегишли бўлган 10та мамлакат миллий ва олимпия терма жамоалари сафида ўйнаган 35 ёшдан ошмаган футболчи;\nМексика ҳамда CONMEBOLга тегишли бўлган 10та мамлакат ёшлар ёки ўсмирлар терма жамоаси сафида қитъа ёки жаҳон чемпионатида иштирок этган 32 ёшдан ошмаган футболчи;\nCONMEBOL ва CONCACAF миллий терма жамоалари сафида 2018 йилги мавсум давомида камида 3та расмий учрашувни 60 дақиқадан кўпроқ ўтказган 30 ёшдан ошмаган футболчи.\nАфрика қитъаси миллий терма жамоаси сафида 2018 йилги мавсум давомида камида 3та учрашувнинг 60 дақиқадан кўпроқ вақтида ўйнаган футболчи.


асосчиси Павел Дуров ўзининг «ВКонтакте»даги саҳифасида Россияда мессенжернинг блокланишига изоҳ бериб, бу қарорнинг учта салбий оқибатини айтиб ўтди. Биринчидан, ... алоқа каналлари ёки «VPN»дан фойдаланишда давом этади», — деб ёзади Дуров. Учинчидан эса бу Россиянинг миллий хавфсизлик даражаси пасайишига ...\nмессенжери асосчиси Павел Дуров Россия судида ўз сервисини ҳимоя қилиш ниятида эмас. Бу ҳақда «Agora» халқаро ҳуқуқни ҳимоя қилиш гуруҳи раҳбари, мессенжерни судда ҳимоя ... Чиков ўз блогида маълум қилди, деб хабар беради «NV.ua». «Павел Дуров ўз адвокатларига 13 апрель куни «Роскомнадзор»нинг даъвоси бўйича ...\nМиллиардер Роман Абрамович «Telegram»га сармоя киритган. Нима мақсадда?\nинвестордан 850 миллион доллар жалб қилган. Бу маълумотларни Павел Дуров АҚШ қимматли қоғозлар ва биржалар билан шуғулланувчи комиссиясига ... олиш учун» дея кўрсатилган. Унга «Telegram» бош директори Павел Дуров имзо чеккан. Дастлабки маълумотларга кўра, аввалига 600 миллион ...\nасосчиси Павел Дуровнинг бойлиги 1,7 миллиард долларга етди. Бу ҳақида «Forbes» журналининг расмий сайтида маълум қилинди. Хабарда «Энг консерватив кўрсаткичлар ... мессенжери бир миллиард доллар туришини, унинг эгаси Павел Дуров эса доллар миллиардери эканлигини кўрсатмоқда» дейилади. 2016 йилнинг ...\n«Telegram» асосчиси Павел Дуровнинг «Telegram Open Network» (TON) номли криптовалютаси ва блокчейни ҳақида маълумотлар пайдо бўлди, деб хабар берди «4PDA». TON бир вақтнинг ...\nБироқ кейинги йилдан бу миш-мишлар ўз-ўзидан ойдинлашади. Павел Дуров «Bloomberg»га берган интервюсида 2018 йилда «жуда муҳим» нарсани ...


2020 йил давомида ичимлик сув тармоқларида содир бўлган жами 140,4 мингта авария ва носозликларни бартараф этишга 19,8 млрд сўм маблағ сарфланган. Бу ҳақда 29 январ куни Ахборот ва оммавий коммуникациялар агентлигида «Ўзсувтаъминот» АЖ бошқаруви раисининг биринчи ўринбосари Тоҳир Ҳайдаров иштирокида ўтказилган брифингда маълум қилинди.\n«Ўзсувтаъминот» мутасаддиси сўзларига кўра, Ўзбекистондаги жами 70,4 минг км.дан зиёд ичимлик сув қувурларининг 26,9 минг км (38 фоизи), 9,3 мингта ичимлик сув тозалаш иншоотларидан 3,5 мингтаси (38 фоизи), 58та оқова сув тозалаш иншоотларидан 49таси (84 фоизи) таъмирталаб аҳволга келиб қолган.\n2020 йил давомида ичимлик сув тармоқларида содир бўлган жами 140,4 мингта авария ва носозликлар бартараф этилиб, бунга 19,8 млрд сўм маблағ сарфланган. Бугунги кунда авария ҳолатлари содир бўлишининг асосий сабабларидан бири - Тошкент шаҳрида 10 475та кўп қаватли уйлар мавжуд бўлиб, 2017–2019 йилларда 855та, 2020 йилда 302та янги кўп қаватли уйлар қурилган.\n«Қурилаётган уйлар асосан 7 ва ундан юқори қаватли бўлиб, ушбу уйларнинг тепа қаватларини ичимлик суви билан таъминлашда насос станцияларидан фойдаланилмоқда. Бу эса, ўз навбатида, ичимлик суви тармоқларида босим кўтарилиб, тармоқлар зўриққан ҳолда ишлаши билан бир қаторда, сув таъминоти корхоналарининг қўшимча харажатлари ошишига сабаб бўлмоқда», – дея Тоҳир Ҳайдаровнинг сўзларини келтирмоқда Kun.uz мухбири.\n07:37 / 22.04.2021\nЙил охиригача ичимлик суви таъминотини яхшилашга 217 млн доллар сарфланиши кутилмоқда\n20:20 / 29.03.2021\n«Ўзсувтаъминот» бошқарув раиси соҳадаги муаммоларни ишчиларнинг маоши камлиги билан изоҳлади


Хитой ва 14 та Осиё мамлакатлари дунёдаги энг йирик эркин савдо шартномасини тузади - zarnews.uz\nХитой ва яна 14 та Осиё давлатлари дунё эркин савдоси бўйича энг йирик шартномани тузади. Томонлар ушбу ҳужжатни 12-15 ноябрь кунлари бўлиб ўтадиган АСЕАН саммитида имзолайди, деб ёзди Bloomberg.\nШартномада Япониядан Австралия ва Янги Зеландиягача бўлган жами 2,2 миллиард аҳолиси мавжуд давлатлар иштирок этади.\nУшбу битим савдо божларини пасайтириш, товар ишлаб чиқарувчи мамлакатни аниқлашнинг унификацияланган қоидаларидан фойдаланган ҳолда маҳсулот етказиб бериш алоқаларини мустаҳкамлаш ҳамда электрон тижоратнинг янги қоидаларни тизимлаштиришга қаратилган.\nОсиё мамлакатлари ўртасида бундай келишувнинг пайдо бўлиши баъзи Америка компаниялари ва эркин савдо зонасидан ташқаридаги бошқа трансмиллий корпорацияларга зарар етказиши мумкин. Бу айниқса, 2017 йилда Президент Дональд Трамп томонидан Вашингтоннинг Осиё-Тинч океани минтақасида эркин савдо зонасини яратишга йўналтирилган ТрансТинч океани шерикчилиги (ТТШ)дан чиқиш тўғрисидаги меморандумни имзолагани сабабли сезиларли бўлади. Бундан ташқари, ТТШдан воз кечиши билан Қўшма штатлар Хитойнинг қўшни минтақалар устидан кучайиб бораётган таъсирини таққослаш имкониятидан маҳрум бўлади.\nАввалроқ Bloomberg агентлиги Хитойнинг АҚШ устидан иқтисодий устунлигини башорат қилган эди. Таҳлилчилар таъкидлаганидек, яқин йилларда Хитой халқ республикасининг ялпи ички маҳсулоти ўсиш суръати олдинги даражада сақланиб қолган тақдирда дунёда 10 йил мобайнида иккинчи ўринда турган мамлакат иқтисодий рейтинги пешқадам АҚШни ортда қолдириши эҳтимолдан ҳоли эмас.\nТеглар: Хитой саммит Марказий Осиё


21:14 / 07.07.2019\nАйни пайтда марказга мурожаат қилувчи беморларга қулайлик яратиш мақсадида электрон рўйхатга олиш тизими ишлаб чиқилмоқда. Марказнинг барча бўлимларида шу кунгача 80та махсус видеокузатув мосламалари ўрнатилди. Бундан ташқари, Соғлиқни сақлаш вазирлиги шу йил 21 июнда мазкур марказ фаолиятини комплекс ўрганиб чиқиб, ҳайъат йиғилишида таҳлил қилди. Унинг натижаларига кўра, ушбу муассасанинг тўрт нафар масъул ходимига фаолиятига йўл қўйган камчиликлари учун интизомий жазо - ҳайфсан берилди. Воқеа тафсилоти юзасидан кўрилган барча чора тадбирлар жавоби мурожаатчига ўз вақтида етказилган


Ёшларнинг Ёшлар йилига ишончи йўқ\n12 май 2021, Тошкент вақти: 20:53\n“Озодлик” мухбири Қозоғистонга келган ўзбекистонлик айрим ёшлар билан суҳбатлашиб, Ўзбекистонда 2008 йил Ёшлар йили, деб эълон қилингани юзасидан фикрларини ўрганишга ҳаракат қилди.\nБишкекдаги университетларнинг бирида таҳсил олаётган ўзбекистонлик ёш журналист Фазлиддин Абдукаримов Ёшлар йилида ёшлар ҳаётида бирор ўзгариш бўлишига ишонмаслигини билдирди.\n“Сиёсат шу даражадаки, ёшларга умуман имкониятлар қолмади. Масалан, ўқишга кириш жуда қийин. Чет элда ўқиш учун грант берадиган ташкилотлар ҳам мамлакатдан қувиб чиқарилди. Ўзим уч йил давомида Тошкент давлат юридик институтига ўқишга кира олмадим. Домлалар 10 минг доллар берсам, шартнома асосида ўқишга киритиб қўйишини очиқ айтган”,- дейди Фазлиддин.\nУнинг айтишича, кейин Бишкекдаги Америка университетига ўқишга топшириб, имтиҳондан жуда осон ўтган.\n“Қайтиб бориб Ўзбекистонда ишлагим бор. Аммо борганимдан кейин муаммо бошланади. Дипломинг ўтмайди, деган баҳоналар бўлади. Бирор корхона очай десам, Ўзбекистонда бизнес қилишга йўл йўқ”,- дейди Фазлиддин.\nЎзбекистонлик яна бир суҳбатдош, ёш инсон ҳуқуқлари ҳимоячиси Феруза Ҳотамова Ўзбекистонда йилларни номлаш анъанага айлангани, лекин бу йилларда белгиланган ишларнинг бирортаси охирига етказилмаганини таъкидлади.\n“Ҳозир ёшларнинг ишсиз қолгани, ўқишга кириши жуда катта муаммо. Коллежни битирганлар ишга кира олмайди. Лекин коллежда ўқиш шарт. Бозорда эса 7 ёшдан 70 ёшгача ҳамма арава судрайди. Бундай шароитда ёшлар келажагини ўйлаб бўладими”,- деди Феруза.\nФерузанинг сўзларига кўра, Ёшлар йили мамлакат ёшлари манфаати учун эмас, балки маълум бир ташкилотлар, масалан, “Камолот” каби ҳаракатлар фойдасига хизмат қилади.


«СИЗ ИШЛАНГ, БУ – БИЗНИ ИШЛАТАДИ» – ВИЛОЯТ ҲОКИМИ ШАВКАТ АБДУРАЗЗОҚОВ ОАВ ХОДИМЛАРИГА ИШОНЧ БИЛДИРДИ\n19 January, 2022, 09:12\nНаманган шаҳридаги «Шодиёна» тантаналар мажмуасида Матбуот ва оммавий ахборот воситалари ходимлари кунига бағишланган тантанали маросим бўлиб ўтди. Унда вилоят ҳокими Шавкат Абдураззоқов иштирокчиларни байрам билан қутлар экан, «Наманганда журналист, блогер, ижтимоий фаол фуқаролардан иборат жуда катта ўзига хос жамоатчилик кенгаши шаклланди. Ҳар бир жараёнга тезкор, холис ва шаффоф муносабат давлат органлари ва ташкилотларини янада аниқ, очиқ ишлашга ундайди. Сиз ишланг, бу – бизни ишлатади!» дея ишонч билдирди.\nАйни пайтда вилоят, шаҳар, туман ҳокимликлари муассислигида 14 та, 10 та тармоқ, 11 та хусусий газета ҳамда 4 та журнал чоп этилмоқда. 3 та телерадио ва 40 дан зиёд ахборот хизматлари, интернет журналистикаси бўйича ижтимоий тармоқларда сайтлар фаолият юритмоқда. 80 дан зиёд ОАВларида 300 нафардан зиёд журналист, блогерлар ахборот олиш ва тарқатиш билан банд.\nМаҳаллий ҳокимият ва бошқарув идораларида ахборот хизмати ходимлари замонавий ахборот технологиялари ҳамда хизмат машиналари билан таъминлангани, Наманган тажрибаси тариқасида алоҳида «Наманган медиа департаменти» фаолияти йўлга қўйилгани, вилоят марказидан олис туманлар ҳудудларида ҳам «ай-ти» парклари ташкил этилгани, уларнинг муаммоли масалаларни тезкорлик билан жойида ҳал этишдаги ўрни ортиб бораётгани ва халқаро медиа майдонда Наманган ва наманганликларнинг ўзига хос жиҳатлари эътироф этилаётгани, албатта соҳага қаратилаётган эътибор натижасидир.\nТадбирда Президентимизнинг «Матбуот ва оммавий ахборот воситалари ходимлари куни муносабати билан соҳа ходимларидан бир гуруҳини мукофотлаш тўғрисида»ги Фармонига асосан «O‘zbekiston 24» телеканалининг вилоят бўйича мухбири Ўғилой Болтабоева «Меҳнат шуҳрати» ордени, Мингбулоқ тумани «Мингбулоқ» газетаси муҳаррири Қосимжон Акбаров «Шуҳрат» медали билан тақдирлангани ҳокимлик томонидан ҳам муносиб эътироф этилиб, фахрий ёрлиқ ва қимматбаҳо эсдалик совғалари билан тақдирланди.\nШунингдек, вилоят ижтимоий-иқтисодий ҳаётини ёритишда фаоллик кўрсатган журналист, блогер, ижтимоий тармоқ фаоллари ва матбаа ходимлари вилоят ҳокимлиги совғаларига муносиб кўрилди.\nТўкин дастурхон атрофида ташкил этилган байрам тадбиридан санъаткорларнинг мусиқий дастури ҳам ўрин олиб, иштирокчилар қалбига хушнудлик бахш этди.


Мумбайдаги учта портлашда 21 киши ҳалок бўлди\nПортлашдан кейин Мумбайнинг Опера Хаус мавзесидаги манзара.\nЧоршанба куни кечқурун Ҳиндистоннинг молиявий пойтахти ҳисобланмиш Мумбай шаҳрида бирин-кетин рўй берган учта портлаш оқибатида 21 киши ҳалок бўлди ва 110 дан зиёд одам жароҳатланди. Ҳукумат расмийлари буни террор xуружи, дея атамоқда.\nҲиндистон Ички ишлар вазири Паланиаппан Чидамбарам портлашларни “террорчилар томонидан амалга оширилган ҳужум” дея атади.\nМумбайда тиғиз пайт айни авжига чиққанда, одам гавжум жойларда рўй берган портлашлардан кейин кўчаларда қонга беланган жасадлар ва омон қолганларнинг кўзлари даҳшатга тўлган манзарани кўриш мумкин эди. Одамлар тўплана бошлагач, полиция гувоҳларни сўроқ қилиб, ашёвий далиллар ва бошқа портловчи мосламаларни қидиришга тушди.\nПортлашлардан бири рўй берган жойга яқин турган юк машинаси ортида жароҳатланганларнинг бир неча нафари шифокорларни кутиб ўтирар эди.\nМумбай шаҳар полиция бошлиғи Аруп Патнаик журналистларга буларни маълум қилди.\n- Дастлабки тахминларга кўра, бу террорчиларга алоқаси бўлган ҳужумга ўхшаяпти, деди полициячи.\nПолициянинг маълум қилишича, биринчи портлаш маҳаллий соат 18:54да заргарлик буюмлари сотиладиган Жҳавери бозорида рўй берган. Бир дақиқа ўтар-ўтмас, бозордан бир неча километр узоқликдаги, бизнес идоралар жойлашган ва одам билан гавжум бўлган Опера Хаус мавзесида иккинчи портлаш гумбурлади. Соат 19:05да Мумбай марказидаги Дадар маҳалласини учинчи портлаш ларзага келтирди.\nЖҳавери бозоридаги биринчи портлаш гувоҳининг сўзларига кўра, иккита мотоцикл портлаб кетган ва бир неча сониялардан кейин воқеа жойида камида олти жасадга кўзи тушган.\nNDTV канали мобил телефонига олинган ва кўчада бир нечта жасад ётгани тасвирланган видеони намойиш қилди.\nҲиндистон Бош вазири Манмоҳан Сингҳ Мумбай аҳлига мурожаат қилиб, “босиқлик ва бирдамлик”ка чақирди.\nАҚШ Президенти Барак Обама ҳужумларни қоралади ва “Ҳиндистонга бу ёвуз жиноятларни амалга оширган кимсаларни жавобгарликка тортишда ёрдам” таклиф қилди.\nАҚШ Давлат департаментида Ҳиллари Клинтон билан учрашувдан кейин чиқиш қилган Россия Ташқи ишлар вазири Сергей Лавров портлашларни амалга оширганларни қоралаб, Россия Ҳиндистон ҳукумати ва халқи билан бирдам эканини баён қилди.\nКлинтон президент Обама баёнотига қўшилиб, Ҳиндистон халқи “жасорати ва матонатини” олқишлади.\n- Биз одамлар орасида қўрқув ва парокандалик келтириб чиқаришга қаратилган даҳшатли зўравонлик ҳаракатларини қоралаймиз. Уларни амалга оширганлар мақсадига ета олмаслигини билиб қўйишлари зарур, деди АҚШ давлат котиби.\nМаҳарашта штати Бош вазири Притҳвираж Чаван ҳужумларни “Ҳиндистон суверенитетига таҳдид қилиш” дея атади.\nЧоршанба кунги портлашлар учун ҳеч бир гуруҳ масъулиятни ўз зиммасига олганича йўқ. Бу 2008 йил ноябрида Мумбайда 166 кишининг ўлимига сабаб бўлган ҳуружлардан бери энг талафотли портлашлар бўлди.\n2008 йилги ҳужумни Покистондаги Лашкари Тоиба гуруҳининг 10 жанггариси амалга оширган ва бу Деҳли билан Исломобод ўртасидаги шундоқ ҳам мураккаб муносабатларни янада совуқлаштирган эди.\n2008 йил Мумбай ҳуружи боис икки томон ўртасида тўхтаб қолган тинчлик музокаралари атиги бир неча ой олдин қайта тикланган эди.\nПокистон Президенти Осиф Али Зардорий ва Бош вазири Юсуф Ризо Ғилоний 13 июл ҳужумлари юзасидан қўшма баёнот эълон қилиб, одамлар орасида қурбонлар бўлганидан “таассуфда” эканликларини билдирди.\nМумбай шаҳрида 2008 йилги ҳуружлардан кейин хавфсизлик чоралари кучайтирилган. Ўтган декабрда Покистондаги жанггари гуруҳлардан бири янги ҳужумларни амалга оширишни режалаётганига оид хабар пайдо бўлгач, Мумбай кўчларига қўшимча полиция кучлари ташланган.


Шимолий Қозоғистон вилоятида Ўзбекистон фуқароси қоқшол касаллигидан вафот этди\n1 Сентябрь 18:18\nPETROPAVL. Kazinform - Шимолий Қозоғистон вилоятида бир киши қоқшол(тетаноз) касаллигидан вафот этди, деб хабар беради Kazinform мухбири.\nШимолий Қозоғистон вилояти Санитария -эпидемиология назорати бошқармаси бошлиғининг ўринбосари Aрман Қушбасовнинг айтишича, бахтиз ҳодиса Ғ.Мусрепов туманида содир бўлган. Маҳаллий санитария хизматига Новоишимка аҳоли пунктида 1967 йилда туғилган одам қоқшол билан касалланган бўлиши мумкинлиги ҳақида тезкор хабар келади.\nЭпидемиологик текширув вақтида бемор Ўзбекистон фуқароси эканлиги аниқланди. У ўтган йили қурилиш ишларини бажариш учун туманга келган.\n«Беморга яқин бўлган одамнинг айтишича, 21 август куни унинг қурилиш майдонида ўнг оёғига занглаган мих кириб кетганлигини айтди. 25 август куни кечки соат 22.00 дан кейин унинг касали оғирлашди, боши қимирламай, жағи қотиб қолди. Ўша куни у тиббий ёрдамга мурожаат қилмаган.\n26 августда унинг аҳволи яхшиланмаганидан кейингина тез ёрдам чақирилди. Бемор дарҳол туман касалхонасига ётқизилган. Унинг аҳволи оғир эди, касаллик бутун умуртқа поғонасига тарқалди. «Унга қоқшол ташхиси қўйилди», - дейди Aрман Қушбасов.\nМутахассиснинг сўзларига кўра, бемор дарҳол қоқшолга қарши эмланган. Aммо кеч текширув туфайли даволаниш ёрдам бермади. Бемор 28 августда вафот этди.\n«Эркак киши 21 август куни жароҳат олган ва фақат беш кундан кейин тиббий ёрдамга мурожаат қилган. Шундай қилиб, у вақтини беҳуда ўтказиб олган. Шошилинч касалхонага ётқизилиб, эмланганида тирик қолган бўларди. Шунинг учун биз аҳолини бундай ҳолатларга бефарқ бўлмасликка чақирамиз. Чунки қоқшол каби касалликларни фақат ўз вақтида эмлаш орқали даволаш мумкин «, - дейди санитария шифокори.\nҚоқшол(тетаноз) - бу Clostridium tetani спора бактерияси келтириб чиқарадиган юқумли касаллик. У ҳамма жойда учрайди: атроф муҳитда, айниқса тупроқда, ҳайвонлар гўнги, кул, тери, занглаган асбоблар, шу жумладан михлар, игналар, симлар ва бошқаларда. Инфекция иссиқликка ва кўплаб антисептикларга чидамли. Шунинг учун споралари йиллар давомида сақланиши мумкин.\n«Ҳар ким қоқшолга чалиниши мумкин. Бироқ, кўп ҳолларда, у эмланмаган одамлар томонидан кузатилади. Ушбу инфекциянинг инкубация даври 3 кундан 21 кунгача. Бироқ, одатда, икки ҳафта давом этади. Aсосий симптомлар: конвулсиялар, оғиз очолмаслиги, мушакларнинг қисилиши, ютиш қийинлиги, кучли титроқ, бош оғриғи. Ҳарорат кўтарилади, терлаш кучайиб, юрак уриш тезлиги ошади ва қон босими ўзгаради «, - дейди Aрман Қушбасов.\nҚоқшолнинг олдини олишнинг ягона усули - эмлаш. Мамлакатда 16 ёшга тўлгунга қадар 6 та эмлаш ўтказилади, кейин эса ҳар 10 йилда бир марта емлаш ишлари юритилади.\nМуаллиф: Aқерке Дауренбекқизи


ЎзА - Тошкентда ишсизликнинг сабаблари нима билан изоҳланмоқда?\n17.09.2018 15:45 Чоп этиш версияси\nТошкентда ишсизликнинг сабаблари нима билан изоҳланмоқда?\nБугунги кунда пойтахт бўйича потенциал ишсизлик даражаси 20 фоизни ташкил этади.\nБугунги кунда Тошкент шаҳрида доимий аҳоли сони 2,5 миллиондан зиёдни ташкил этмоқда. Улардан 1,1 миллион нафари иш билан банд аҳоли, қарийб 99 минги ишсизлар, 90 мингдан ортиқ киши меҳнат мигрантларидир. Шунингдек, деярли 39 минг киши жорий йилда меҳнат бозорига биринчи марта кириб келган ёшлардир. Шаҳар бўйича потенциал ишсизлик даражаси 20 фоизни ташкил этади.\nИшсизликнинг сабаблари қуйидагича изоҳланмоқда. Биринчидан, аҳолининг аксарият қисми тадбиркорлик соҳасида, жумладан, ажратилаётган кредит маблағларини ўзлаштириш ҳамда оддий молия ҳисоботларини юритиш бўйича етарлича билим ва кўникмаларга эга эмас. Иккинчидан, кўплаб ишсиз фуқаролар меҳнат бозорида эҳтиёж юқори бўлган касблар бўйича талабга жавоб бермайди. Шунингдек, аксарият аҳоли асосан савдо-сотиқ билан шуғулланиб келмоқда. Ишсиз фуқароларни касбга қайта тайёрлаш ишлари меҳнат бозори талабларига мос тарзда ташкил этилмаяпти.\nБуларнинг барчаси пойтахт аҳолиси бандлигини таъминлаш борасидаги муаммолар мавжудлигидан далолат бериб турибди. Тошкент шаҳри бўйича фақатгина 91 минг киши Жамоат ишлари жамғармаси ҳисобидан бир марталик ва вақтинчалик ишларга жалб қилинган, бу борада мавжуд имкониятлардан тўлиқ фойдаланилмаяпти. Жорий йилнинг биринчи ярми якунларига кўра, норасмий банд аҳоли сони 141 минг нафардан зиёдни ташкил этган.\nБугун Миллий матбуот марказида ўтказилган Ўзбекистон Республикаси Олий Мажлиси Сенатининг Маҳаллий ҳокимият вакиллик органлари фаолиятини кучайтиришга кўмаклашувчи комиссиясининг брифингида бу ҳақда батафсил тўхталиб ўтилди.\nЭслатиб ўтамиз, жорий йилнинг август-сентябрь ойларида Олий Мажлис Сенати Кенгаши ҳамда Тошкент шаҳрининг барча туманлари маҳаллий Кенгашларининг қўшма мажлислари ўтказилиб, уларда пойтахт туманларини ижтимоий-иқтисодий ривожлантириш масалалари, шу жумладан, аҳоли бандлигини таъминлаш юзасидан масъул вазирлик ва идоралар, секторлар раҳбарларининг ахборотлари эшитилган эди.


Сунъий интеллект ва дронлар контрабандага қарши курашда қўлланади\n19:19 / 29.03.2017\nЯпониянинг солиқни назорат қилувчи вазирлиги 2017 молиявий йилда контрабандага қарши курашишда сунъий интеллект ва дронларни тажриба майдонида синовдан ўтказишни бошлайди. Кунчиқар мамлакат янги технологияни 2020 йилдаги Олимпия ўйинлари арафасида тўлиқ жорий қилишни режалаштирмоқда. 3D News шу ҳақида хабар берди.\nҲозирда аэропортлар ва бандаргоҳлардаги божхона инспекциялари гиёҳванд моддалар ва портлаш мосламаларини аниқлаш учун визуал текширувни ўтказишади. Молия вазирлиги визуал текширувларга қўшимча равишда сунъий интеллектни ҳам қўллашни режалаштирмоқда.\nУнинг ёрдамида рентген тасвирларда контрабандани аниқлашга ёрдам бериш учун маълумотлар базасида мавжуд тасвирлар таҳлил қилинади.\nШунингдек божхоналарнинг Японияга одамларнинг келиши ва кетиши, юкларнинг экспорт-импортига оид маълумотлари ҳам таҳлилдан ўтади.\nЛоукастер-авиакомпанияларнинг тарқалиши кеч тунда ва эрта тонгда келувчи авиалайнерларнинг кескин ошишига олиб келди, айниқса Осиёдан. Янги технология аэропортларда текширувлар жараёнларини тезлаштиришга ёрдам бериши мумкин.\nСўнгги 10 йилда авиайўловчилар сони уч баробар кўпайганига қарамай, божхона агентларининг сони атиги 6 фоизга ўсган.\nШунингдек контрабанда устидан назоратни кучайтириш мақсадида бандаргоҳлар яқинида дронлардан фойдаланиш кўзда тутилмоқда.\nЯпония назорат контрабанда кураш сунъий интеллект


Олий Мажлис Сенатининг XIV ялпи мажлиси 23 апрель куни бўлиб ўтади | NORMA.UZ\n2021 йил 8 апрель куни Ўзбекистон Республикаси Олий Мажлиси Сенати Кенгашининг мажлиси бўлиб ўтди. Мажлисда Ўзбекистон Республикаси Олий Мажлиси Сенатининг ўн тўртинчи ялпи мажлисини 2021 йил 23 апрель куни чақириш тўғрисида қарор қабул қилинди.\nЯлпи мажлисда бир қатор масалалар кўриб чиқилиши режалаштирилган. Улар орасида:\n“Ўзбекистон Республикасида чет эл фуқароларининг ва фуқаролиги бўлмаган шахсларнинг ҳуқуқий ҳолати тўғрисида”ги;\n“Лицензиялаш, рухсат бериш ва хабардор қилиш тартиб-таомиллари тўғрисида”ги;\n“Фазовий маълумотлар тўғрисида”ги;\n“Ноширлик фаолияти тўғрисида”ги;\n“Психиатрия ёрдами тўғрисида”ги;\n“Ўзбекистон Республикасининг айрим қонун ҳужжатларига ўзгартишлар ва қўшимча киритиш тўғрисида”ги;\n“Ўзбекистон Республикаси, бир томондан ва Буюк Британия ва Шимолий Ирландия, иккинчи томондан, ўртасида шерикчиликни таъсис этувчи шерикчилик ва ҳамкорлик тўғрисидаги Битимни (Тошкент, 2019 йил 31 октябрь) ратификация қилиш ҳақида”ги Ўзбекистон Республикаси қонунлари.\nҲисоб палатаси, Бош прокурорнинг прокуратура органларининг фаолияти тўғрисида, Марказий банк бошқаруви раисининг ҳисоботлари эшитилиши назарда тутилган.


Тарих факультети - Мирзо Улуғбек номидаги Ўзбекистон Миллий Университети\nдекан Муминов Алишер Гаффарович\nманзил 100174, Тошкент шаҳар, Олмазор тумани, Университет кўчаси 4-уй\nтелефон (0 371) 246-96-80\nфакс (0 371) 246-96-80\nТарих факультети сайти\nТарих факультети 1935 йилда ташкил этилган бўлиб, унда “Қадимги дунё тарихи”, “Ўрта асрлар тарихи” ва “Янги замон тарихи” кафедралари фаолият олиб борган. Унинг таркибига кейинчалик "Археология", "Ўрта асрлар ва янги тарих"(кейинроқ "Жаҳон тарихи"), “Манбашунослик, архившунослик ва музейшунослик”, “Этнология” кафедралари ҳам кирди. Факультет фаолияти давомида И.Додонов, Д.Лобашев, А.Ҳамраев, Х.Ҳамроев, Л.Гентшке, Г.Ковалёв, О.Тошмуҳаммедов, Г.А.Ҳидоятов, А.С. Сагдуллаев, Х.Ғ. Ғуломов, З.У. Чориев, А.С. Татибаев З.Р.Ишонхўжаева, М.М.Ҳайдаровлар томонидан бошқарилган. Ҳозирги кунда факультетга А.Муминов раҳбарлик қилиб келмоқда.\nФакультет кафедралари фаолияти\nЎзбекистон тарихи: кафедраси 1939 йилда ташкил топган. 2014 йилда у факультетлараро “Ўзбекистон тарихи” кафедраси билан бирлаштирилиб “Ўзбекистон тарихи” кафедраси деб қайта номланди. Кафедра “Жаҳон цивилизациясининг ривожланишида Ўзбекистоннинг ўрни” мавзуси доирасида илмий тадқиқот ишларини олиб боради. Бугунги кунда кафедранинг илмий салоҳиятига профессор Р.Ҳ.Муртазаева, З.Р.Ишонходжаева, Х.Э.Юнусова ва О.П.Кобзевалар ўз ҳиссаларини қўшиб келмоқдалар.\nЖаҳон тарихи: кафедраси 1935 йилда ўз фаолиятини бошлаган. Кафедра дунё тарихи фанларининг муаммоларини ўрганиш бўйича Республикада ягона марказ вазифасини бажариб келмоқда. 2000 йилда кафедра негизида 5А120302-Тарих (Умумий тарих) магистратура мутахассислиги очилди. 2017 йил кафедра жамоаси ОТ-А-1-99 “Хорижий адабиётлар асосида Жаҳон тарихи дарслигининг I-томни ёзиш” номли грантга сазовор бўлди. 2017 йил кафедра жамоаси ОТ-А-1-99 “Хорижий адабиётлар асосида Жаҳон тарихи дарслигининг I-томни ёзиш” номли грантга сазовор бўлди.\nМанбашунослик ва архившунослик: кафедраси университетнинг тарих факультети таркибида 1991 йили ташкил топган. 2003 йил июль ойидан “Манбашунослик ва махсус тарихий фанлар” кафедраси қошида “Архившунослик” бакалавр таълим йўналиши очилди. 2007 йил июнда архившунослик бакалавр йўналиши базаси асосида “Тарих-архившунослик”, “Архив иши назарияси ва амалиёти”, “Археография” мутахассислари буйича магистратура мутахассисликлари очилди. 2011 йил июнь ойида университетда 5320300 – Архившунослик бакалавриат таълим йўналиши негизидаги 5А320301 – Архив иши назарияси ва амалиёти магистратура мутахассисликлари қайта ташкил этилди.\nАрхеология: Ўрта Осиё Давлат университети таркибидаги “Археология” кафедрасига 1940 йил 1 апрелда М.Э.Массон томонидан асос солинган. Шу кунга қадар кафедрадан 6 та академик етишиб чиққан. Кафедрада 1999 йилдан бошлаб 5А120401 – Археология, 5А120402 - Этнография, этнология ва антропология, 5А120403–Этногенез (ўзбек халқининг этник тарихи) магистратура мутахассисликлари ўз фаолиятини бошлади. Кафедрада 2007-2008 ўқув йилидан бошлаб (5120400-Археология) бакалавриат таълим йўналиши очилиб, талабалар қабул қилинмоқда.\n2017 йил декабрь ойида кафедра профессори А.С.Сагудуллаевга Академик унвони берилди.\nТарих факультетининг Археология кафедраси қошида 1940 йилдан ташкил этилган ўқув кабинет-музейи фаолият юритмоқда. 1940 йилда Археология кафедрасининг очилиши вақтида асос солинган. Ушбу кабинет музейида талабалар турли археологик топилмаларни тахлил қилиш, типларга ажратиш, классификациялаш, фиксация ҳамда реставрация қилиш бўйича амалий машғулотларни амалга оширишади. Шунингдек, музейда археологик фонд мавжуд бўлиб, унда кафедранинг археологик дала топилмалари сақланади.\nАрхеология кафедраси қошида замонавий асбоб-ускуналарга эга бўлган ГИС лабораторияси ташкил этилган. Лаборатория илмий ва илмий-техник тадқиқотлар учун замонавий моддий-техник жиҳозлар билан таъминланди. Ҳозирги кунда Тошкент, Тошкент вилояти ва Қарши воҳаси археологик ёдгорликларини замонавий жиҳозлар билан тадқиқотлар асосида ўрганиш кенг йўлга қўйилган.\nТарих факультетида талабалар учун ташкил этилган "Халқаро ҳаёт" илмий-амалий семинари доирасида 2018 йил 1 май куни академик А.С.Сагудуллаевнинг "Марказий Осиё қадимги халқаро алоқалар тизимида" мавзусидаги workshop шаклидаги семинар машғулоти бўлиб ўтди.\nМанбашунослик ва архившунослик кафедраси


ТДПУ талабасида коронавирус аниқланди. Иккита факультет онлайн таълимга қайтди - Халқ сўзи\nТДПУ талабасида коронавирус аниқланди. Иккита факультет онлайн таълимга қайтди\n19:51 23 Январь 2021 Жамият\n22 январь куни тиббий ташхис натижаларига кўра, Тошкент давлат педагогика университети Рус тили ва адабиёти факультети талабасида COVID-19 инфекцияси аниқланди. Бу ҳақда университет Ахборот хизмати «Халқ сўзи»га маълум қилди.\nЎқув биносининг 4-қаватидан фойдаланаётган Рус тили ва адабиёти факультети ҳамда Хорижий тиллар факультетида ҳам ушбу назорат чоралари жорий қилинди. Бунда офлайн тартибда таълимга қайтган Рус тили ва адабиёти, Хорижий тиллар факультетларининг барча 1-курс талабалари эндиликда 14 кун давомида таълимни масофавий тартибда олишлари белгиланди.\n24 январдан ушбу иккала факультетнинг 2-3-4-курс талабалари қишки сессия якуний имтиҳонларини онлайн тартибда топширадилар. 1-курс талабалари эса икки ҳафтадан кейин 8 февраль куни имтиҳон топшириш учун офлайн таълимга қайтадилар.


Наманганда шундай ёшлар бор экан...\nҲар йили биттадан тил ўрганиш!\nҲар пайшанба велопойга.\nНаманган ҳақида гап кетганда «гуллар шаҳри», деган таърифни эслаймиз. Чиндан ҳам, Фарғона водийсининг таровати, бетакрор табиати кишини ўзига мафтун этади. Поездда савлат тўкканча мағрур турган тоғлару пастликлардаги қишлоқлар, суви мавжланиб оқаётган сойлар, қум тепаликлардан ўтиб, бу гўзал шаҳарга етиб келдик. Мақсадимиз, ёшлар билан учрашиб, уларнинг давлатимиз томонидан берилаётган имкониятлар, яратилаётган шароитлардан нечоғлик унумли ва оқилона фойдаланишаётганини ўрганиш эди.\n«Биз сен билан!»\nПештоқига «Ёшлар маркази», дея ёзилган чиройли бино йигит-қизлар билан гавжум эди. Бизни кираверишдаги катта залда кутиб олишди. Дастлаб, скрипка овози янгради, сўнг куй-қўшиқ, рақслар... Зинадан иккинчи қаватга кўтарилдик. Бу ерда «Камалак» сардорлари ўз лойиҳаси устида ишламоқда экан. Унинг ёнида эса мўъжаз кутубхона.\n— Оққон касалига чалинган болаларга ёрдам бериш мақсадида «Биз сен билан!» лойиҳасини амалга оширяпмиз, — дейди Наманган вилояти «Камалак» сардори Мастурахон НАБИХОНОВА. — Бунинг учун одамлар гавжум жойларга махсус оқ қоғозлар ўрнатдик. Унга ҳамма ўз тилагини ёзади. Махсус қутичага саховатпеша кишилар пул ташлашади. Тўпланган маблағ ёрдам учун сарфланади. Лойиҳа ҳафтада бир марта ўтказилмоқда.\n«Камалак» сардорлари билан суҳбатлашганда уларнинг 30 нафардан ортиғи шу марказда ҳар куни учрашиб, янги ғоялар устида ишлаши, улар марказга бошқа туманлардан қатнашини билиб олдик. Кўринишидан шижоат сезилиб турган «Камалак»чилар ишига халал бермай, кутубхонага ўтдик.\nЁшлар марказида кутубхонанинг ташкил қилингани, керакли барча шароитнинг яратилгани болалар учун катта совға бўлди. Бугун уларнинг ўзлари ташаббус билан чиқиб, кутубхона фондини китоб билан тўлдиришмоқда. Гарчи хонадаги ёруғлик етарли эмаслиги, кондиционерга эҳтиёж борлигига қармай, ўқувчилар етарлича кўп. Қолаверса, бу ерга исталган вақт китобхонлар келиб китоб мутолаа қилиши мумкин.\nЕттинчи синфда — еттита тил\nИсҳоқхонтўра Ибрат мавзеси. Наманганнинг Тўрақўрғон туманида жойлашган бу мавзе шоир ва маърифатпарвар Исҳоқхонтўра Ибратнинг амалга оширган ишлари ҳақида ҳикоя қилади.\nБу инсон бу ерларда бир вақтлар катта боғ яратган, қаерга бормасин, албатта, кўчат олиб келиб эккан экан. Афсуски, қатағон қурбони бўлган. Боғ ва тўплаган китоблари йўқ қилинган. Шунингдек, хаттотлик санъатидан ҳам хабардор Ибрат 75 йиллик умри давомида кўп хайрли ишларни амалга оширган. Наманганга илк бор фотоаппарат олиб келгани бунга мисолдир.\n— Мавзе 1860 йилда Ғоибназар Қози томонидан бунёд қилинган, — дейди музей фонд сақловчиси Достонбек ҲОШИМОВ. — Бундан мақсад, диний таълим бериш эди. Ундан кейин Исҳоқхонтўра Ибратнинг ўзи ҳам 20 йил давомида шу ерда қозилик қилган. Мустамлакачилик йилларида, бинонинг орқа тарафи бузиб ташланган. Бироқ ҳозирда у қайта тикланган бўлиб, Ибрат номи билан музей очилган. Унда юздан ортиқ экспонатлар сақланмоқда.\nЗамонавий кўринишдаги Ибрат номидаги мактабнинг хоналари ҳавас қилгудек. Компьютер жиҳозлари, парта ва стуллар, хуллас, ҳаммаси замон талабига мос. Бу ердаги ҳар бир хона алоҳида тил ўқитишга мўлжалланган бўлиб, ўқувчилар синфига қараб, ўрганадиган тиллари сони ортиб боради. Яъни, биринчи синфда битта, иккинчи синфда иккита, учинчи синфда учта... Тасаввур қилинг, агар сиз еттинчи синф ўқувчиси бўлсангиз, у ҳолда еттита хорижий тилдан таълим оласиз. Ўқувчиларга ҳавас қилдик.\nСоғлиқ ёки соврин учун?\nЭрта тонгдан Ҳаққулобод-Учқўрғон йўналишидаги катта йўлда тумонат одам тўпланган. Бу ерда ҳадемай, марафонга старт берилади. Хавфсизликни таъминлаш учун тадбирга ички ишлар, соғлиқни сақлаш ходимлари ҳам сафарбар этилган. Аёллар ва эркаклар ўртасидаги марафон беллашуви алоҳида-алоҳида ташкил этилган. Шунингдек, веломарафон ҳам уюштирилди. Унда исталган ёшдаги кўнгиллилар иштирок этишди.\nСтарт берилиши билан аёллар, қизлар марра сари югура кетишди. Ҳамкасбларимиз орасида ҳам кўнгиллилар топилиб, улар ҳам югурувчиларга қўшилиб олишди. Бир-бирини қувиб ўтаётган марафончилар финиш сари интилмоқда. Аслида марафон совға, соврин учун эмас, соғлом турмуш тарзини тарғиб қилишга қаратилган. Лекин барибир ғолиблар аниқланди.\n— Веломарофонда иккинчи марта иштирок этяпман, — дейди 8-синф ўқувчиси Нодирбек АБДУЛЛАЕВ. — Ўтган гал иккинчи ўринни олган эдим. Бугунги марафонда биринчилик насиб этди. Масофанинг ярмида бошқа иштирокчиларни ортда қолдириб, биринчи бўлиб маррага етиб келдим. Энди маҳалладошларим, ўтроқларим ҳам қизиқиб, марафонда иштирок этиш истагини билдиришяпти.\nҲа, норинликлар ҳар якшанба югуриш, пайшанба кунлари велопойга бўйича ана шундай марафонлар ўтказишга одатланган.\nНорин тумани Матбуот ва ахборот-кутубхона маркази қисқа муддатда таъмирланиб, керакли жиҳозлар билан таъминланган зиё масканига айланибди. Унинг фонди Ўзбекистон Матбуот ва ахборот агентлиги томонидан ҳадя қилинган китоблар ҳамда ҳудуддаги коллеж ва лицей китоблари билан бойитилган.\n— Ҳали янги кутубхона бўлганимиз учун ўқувчиларимиз кўп эмас, — дейди Норин тумани Матбуот ва ахборот-кутубхона маркази раҳбари Гулсора УМАРОВА. — Шунга қарамай, китобхонларимиз сони ортяпти. Бугунга қадар 595 нафар китобхон рўйхатдан ўтган. Кунига 50 нафардан зиёд ўқувчи келиб турибди. Китобхонликни тарғиб қилиш учун кўчма кутубхоналар ташкил қилишни мўлжаллаяпмиз.\nҲозирда 100 минг китоб фондига эга кутубхона ўз ўқувчиларига муштоқ. Ўқувчилар эса... Қизиқувчанлик устун келиб, уларга: «Кутубхонага тез-тез келиб турасизми? Қандай китобларга қизиқасиз?» каби саволларни қалаштириб ташладик. Натижа афсуски кўнгилдагидек бўлмади. Сабаби, қўлида ушлаган китоб номини ҳам айтиб бера олмаётган «китобхонлар»ни кўриб, очиғи, нима дейишни ҳам билмай қолдик. Шунча яратилган шароит, имконият, кутубхона ходимларининг саъй-ҳаракати, шунча меҳнат қаерга кетяпти?..\nМухтасар айтганда, сафаримиз давомида Наманган ёшлари билан учрашдик, намунали мактаб, болалар учун ёзги оромгоҳ фаолияти билан танишдик. «Обод қишлоқ» лойиҳаси доирасида амалга оширилаётган ишларни кузатдик. Ёшлар иттифоқи кўмагида ўз бизнесини йўлга қўйган тадбиркорлар билан танишдик.\n17:17, 27.12.2018 ✔111\n17:17, 27.12.2018 ✔107\n09:14, 21.12.2018 ✔108\n✔ 111  17:17, 27.12.2018\n✔ 107  17:17, 27.12.2018\n✔ 108  09:14, 21.12.2018\n✔ 130  09:14, 21.12.2018\n✔ 118  17:34, 13.12.2018


БУХОРО – "Газ қуйиш шохобчаларидаги ўғрилик схемалари қандай ишлашини айтиб берайми?"\n19 декабр 2018, Тошкент вақти: 00:14\nҒИЖДУВОН. "Бухоро вилояти Ғиждувон туманидан мактуб йўлламоқдаман. Автомобилларга газ қуйиш шохобчаларига эгалик қиладиган хусусий фирма амалга ошираётган жиноятлар тўғрисида ёзмоқчиман. Мен фирма номи ва бошқа тафсилотларни очиқламайман. Негаки, бундай жиноят бошқа фирмалар фаолиятида ҳам бўлиши мумкин. Қолаверса, жиноят содир этаётганларни фош қилиш ва буни исботлаш ҳуқуқ идоралари зиммасидаги вазифадир.\nУшбу фирма Ғиждувон тумани ва Бухоро шаҳрида автомобилларга сиқилган (метан) ва суюлтирилган (пропан) газ сотиш билан шуғулланади. Фирманинг автомобилларга сиқилган газ қуйиш компрессор станциясида жуда катта миқдорда табиий газ ўғирланмоқда. Хўш, ўғрилик қандай амалга оширилади?\nҲозирда автомобилларга сиқилган газ қуйиш станцияларида ҳисоблагичлар (автоплотлар) мавжуд бўлиб, амалдаги қонунчилик ва газ идорасининг талабига асосан ҳисоблагичлар газ тармоғининг бошида бўлиши керак. Аммо биз ҳикоя қилаётган корхона ўзига тегишли шохобчаларнинг барчасида газ ҳисоблагични ичкарида жойлаштириб олган.\nЎғрилик икки усулда амалга оширилмоқда.\n1. Газни ҳисоблагичдан ўтмаслик мақсадида яширин тарзда қувур тортилган. Компрессорлар газ тортганида у ҳисоблагичдан эмас, яширин қувурдан ўтади. Натижада газ ҳисоблагич ишламайди.\n2. Газ ҳисоблагич хотираси доимий равишда компьютер орқали тозалаб турилади.\nМасалан, корхонада 3 та компрессор, 24 та колонка бор. Аммо ҳозиргидай кунлик 10-9 минг кубометр газ сотиш учун бунча колонка ва бунча компрессор керак эмас.Қинғирликларни яна бир жиҳат фош этмоқда. Корхона 400 минг кубометр газ сотиш учун 43-45 миллион сўмлик электр токи сарфлайди. Лекин вилоятдаги бошқа газ қуйиш шохобчалари 500 минг кубометр газ сотгани учун 30-33 миллион сўм атрофида электр энергиясидан фойдаланади. Фарқни кўрдингизми?\nУшбу корхонада бир кунда газдан ноқонуний фойдаланиш 10-11 минг кубометрни, бир ойда эса 300-350 минг кубометрни ташкил этади. Энди давлатга бир ойда етказиладиган зарарни хомчўт қилиб кўрайлик.\nГаз солиғи:300 000 м3 * 305= 91 500 000 сўм\nЯгона солиқ: 20 925 000 сўм\nИнвестиция қўшимчаси:300 000 * 500 = 150 000 000 сўм\nГаз тўлови: 300 000 * 289,74 = 86 922 000 сўм\nБошқа харажатлар ҳам қўшилса, ушбу сумма тахминан 436 миллион сўмни ташкил этади.\nУшбу жиноятдан нафақат давлат, халқ ҳам жабр кўрмоқда. Гап шундаки, Ғиждувон тумани газдан ҳар куни 15-17 минг кубометр, ҳар ойда 450-510 минг кубометр қарз бўлиб қолмоқда. Ушбу қарзларни ёпиш эса аҳоли зиммасига юкланмоқда.\nТуман, вилоят газ идораси бу каби қинғирликлардан бехабарми? Бехабар қолиш мумкин эмас! Улар жиноятчиларга чора кўриш ўрнига, уларнинг қарзини аҳоли гарданига юкламоқда.Бунинг эвазига чўтал, улуш олиб келишмоқда.\nҒиждувон халқи неча йиллардан буён газ йўқлигидан қийналиб келмоқда. Бу ёқда эса қийналгани етмагандек емаган сомсасига пул ҳам тўламоқда. Бу эса халққа зулм, қонунга эса ҳурматсизликдир. Ғиждувон халқи асоссиз қарзлардан халос этилиши, давлатга ва халққа етказилган зарар тўлиқ қопланишини талаб қиламиз".